Tipu maklumat peribadi untuk dapatkan bantuan
Oleh AIMUNI TUAN LAH

1 Februari 2021, 4:15 pm
GUA MUSANG – Terdapat segelintir individu dalam kalangan masyarakat di daerah ini dikesan sanggup menipu maklumat peribadi untuk menerima bantuan ketika pelaksanaan Perintah Kawalan Pergerakan (PKP).
Ahli Dewan Undangan Negeri (ADUN) Galas, Mohd. Syahbuddin Hashim berkata, ada antara penduduk yang mengaku miskin selain kehabisan beras di rumah sejak 16 Januari lalu.
Katanya, selain bantuan beras dan makanan, susu tepung untuk anak juga mendapat permintaan tinggi setiap hari sama ada yang memerlukan atau yang sudah berkemampuan.
“Kita memahami bahawa setiap lapisan masyarakat terkesan dengan PKP yang dilaksanakan kerajaan apabila punca pendapatan mereka terjejas.
“Bagaimanapun, kita berharap mereka bersikap jujur dalam memberi maklumat kerana kita ingin membantu golongan yang betul-betul memerlukan bantuan,” katanya kepada ketika ditemui pemberita di Pusat Khidmat ADUN Galas di sini hari ini.
Mohd. Syahbuddin yang juga Pengerusi Pertubuhan Kebajikan Asnaf Gua Musang (PEKA GM) berkata, pertubuhan itu dengan kerjasama Pusat Khidmat ADUN Galas telah turun untuk membantu dan menyerahkan sumbangan bekalan makanan kepada mereka yang memerlukan.

Katanya, sebanyak 350 bakul makanan telah diserahkan kepada penduduk yang terputus bekalan makanan sehingga semalam.
“Gerak kerja tersusun telah dilakukan bagi membantu keluarga asnaf ketika berdepan wabak Covid-19. Ini kerana, kita tidak mahu terdapat keluarga yang lapar khususnya dalam DUN Galas.
“Kami mengalu-alukan sumbangan daripada para penderma di seluruh negara untuk kita salurkan kepada golongan asnaf memerlukan,” katanya.
Tambah Mohd. Syahbuddin, orang ramai yang ingin membantu boleh menyalurkan sumbangan barangan secara terus kepada Pusat Khidmat ADUN Galas atau menerusi akaun Bank Islam, Pertubuhan Kebajikan Asnaf Gua Musang 03063010057562. -K! ONLINE


Vaksin Covid-19 fasa pertama tiba 26 Februari ini
Oleh MOHD AZLI ADLAN

1 Februari 2021, 4:38 pm
KUALA TERENGGANU – Negara dijangka bakal menerima fasa pertama bekalan vaksin Covid-19 yang dibeli daripada syarikat farmaseutikal, Pfizer pada 26 Februari depan.
Ketua Pengarah Kesihatan, Tan Sri Dr. Noor Hisham Abdullah berkata, 12.8 juta dos vaksin Covid-19 itu akan diagih-agihkan kepada semua negeri sebaik tiba di pintu masuk antarabangsa negara pada tarikh berkenaan.
Beliau berkata, proses pengagihan bekalan vaksin berkenaan ke negeri-negeri disasar dapat diselesaikan dalam tempoh selewat-lewatnya dua minggu.
“Kita akan agihkan vaksin (Covid-19) apabila sampai ke pintu masuk antarabangsa, mungkin dalam tempoh seminggu, dua sebelum disuntik kepada penerima,” katanya kepada pemberita di Wisma Darul Iman di sini hari ini.
Terdahulu beliau ditemui selepas melakukan perjumpaan dengan Menteri Besar Terengganu, Datuk Seri Dr. Ahmad Samsuri Mokhtar.
Kosmo! 28 November lalu melaporkan Malaysia akan mendapatkn 12.8 juta dos vaksin Covid-19 daripada Pfizer bagi menampung keperluan imunisasi 20 peratus atau 6.4 juta rakyat negara ini secara percuma.

Perdana Menteri, Tan Sri Muhyiddin Yassin berkata, perkara itu dibuat menerusi satu perjanjian bersama dengan syarikat tersebut pada 24 November lalu yang antara lainnya memastikan kerajan mempunyai akses kepada data untuk menilai kualiti, keselamatan dan tahap keberkesanan vaksin berkenaan. – K! ONLINE


Siasatan kes ajaran ‘Agama Melayu’ hampir selesai
Oleh YATIMIN ABDULLAH

1 Februari 2021, 4:56 pm
TUMPAT – Siasatan menyeluruh berhubung ajaran sesat ‘Agama Melayu’ yang dipercayai dibawa oleh seorang individu dijangka sudah hampir selesai.
Timbalan Menteri Di Jabatan Perdana Menteri (Hal Ehwal Agama), Ahmad Marzuk Shaary Datuk Ahmad Marzuk Shaary berkata, siasatan itu sedang dijalankan oleh pihak Jabatan Agama Islam Selangor (JAIS) dan akan didedahkan apabila selesai.
Menurutnya, buat masa ini, pihak kementerian menerusi Jabatan Kemajuan Islam Malaysia (Jakim) memberikan kerjasama penuh dan mempercayai kredibiliti JAIS dalam melakukan siasatan berkaitan ajaran tersebut.
“Jika ada kes (wujudnya penyelewengan dalam ajaran Agama Melayu) kita akan kemukakan kepada pihak pendakwaan.
“Jakim ada menerima laporan pada minggu lalu selepas tular satu video upacara ritual berkaitan ajaran itu,” katanya.
Beliau berkata demikian ketika ditemui pemberita selepas turun padang menyampaikan sumbangan Convenction Oven
dari Jabatan Wakaf Haji dan Umrah (Jauhar) kepada pihak Hospital Tumpat di sini untuk kegunaan memasak bagi pesakit Covid-19.

Akhbar Kosmo! baru-baru ini melaporkan, orang ramai dinasihatkan agar tidak terpengaruh dengan ajaran baharu dikenali sebagai ‘Agama Melayu’ yang didakwa sebagai sesat lagi menyesatkan.
Yang Dipertua Yayasan Dakwah Islamiah Malaysia (Yadim), Nasrudin Hassan berkata, pihak berkuasa agama sedang menyiasat perkara itu selain memberi kefahaman aqidah dan fikrah. -K! ONLINE


Adam Loi bukan penerima vaksin Covid-19 pertama
Oleh AHMAD SHAHERMAN SHAMSURI

1 Februari 2021, 5:06 pm
PETALING JAYA – Kementerian Kesihatan (KKM) menafikan bahawa seorang sukarelawan yang dikenali sebagai Adam Loi merupakan individu pertama yang menerima vaksin Covid-19 di negara ini.
KKM dalam satu kenyataan berkata, sukarelawan tersebut hanya menerima vaksin kajian dan bukannya vaksin sebenar Covid-19.
Menurut KKM, setakat ini penerima vaksin Covid-19 yang pertama di negara masih belum ditentukan.
“Adalah menjadi harapan KKM, pencerahan ini dapat memberikan gambaran sebenar mengenai siapa penerima pertama vaksin di Malaysia.
“Pihak yang menularkan grafik tersebut diminta menghentikan sebaran dan memadamnya bagi mengelak kekeliruan terus berlaku di kalangan orang ramai,” katanya dalam satu kenyataan di sini hari ini.
Sebelum ini, tersebar grafik di media sosial yang mendakwa Adam Loi adalah penerima pertama vaksin Covid-19.

Gambaran grafik tersebut adalah tidak benar sama sekali.-K! ONLINE


Digelar pelacur, Elvina harap peminat bijak bezakan lakonan, realiti
Oleh NUR EMIRA SAIZALI

1 Februari 2021, 4:13 pm
PETALING JAYA – Bukan setakat dibenci dan disumpah-seranah akibat menjayakan watak antagonis sebagai Ruhila menerusi drama Takdir Yang Tertulis, lebih teruk lagi pelakon Datin Elvina Mohamad turut digelarkan sebagai pelacur oleh segelintir netizen.
Katanya, gelaran tersebut dilemparkan susulan watak dipegangnya itu berkahwin dengan Azlan lakonan Nazim Othman yang merupakan suami kepada kawan baiknya sendiri iaitu Juweeta (Nad Zainal).
Elvina atau nama sebenarnya, Norzalina Mohamad, 26, memberitahu ramai netizen yang melepaskan geram dengan melemparkan komen negatif dalam media sosial miliknya.
“Ya, rata-rata penonton drama itu sangat beremosi dengan watak Ruhila kerana menjadi duri dalam daging. Malah, ramai cakap kejahatan Ruhila tersembunyi di sebalik wajahnya yang lembut itu.
“Ada yang terbawa-bawa emosi marah mereka sehingga meninggalkan komen yang tidak sepatutnya seperti mengggelarkan saya sebagai pelacur dan itu sedikit melampau bagi saya,” katanya kepada Kosmo! Online hari ini.
Ujar pelakon yang pernah mencipta nama menerusi drama Seadanya Aku itu, dia merasakan penonton sepatutnya bijak mengawal emosi mereka agar tidak menulis sebarang komen negatif kepada para pelakon.

“Rasanya komen-komen negatif seperti itu tidak sepatutnya berlaku kerana semuanya hanyalah drama.
“Mereka sepatutnya bijak membezakan antara lakonan dan realiti,” ujarnya.
Bagaimanapun, Elvina memberitahu dia tidak merancang untuk mengambil sebarang tindakan terhadap segelintir netizen yang menulis komen melampau.
“Saya biarkan saja semua komen itu tetapi jika sudah melampau atau terlalu negatif, saya terus sekat akaun mereka.
“Sebab saya tiada masa hendak layan semua ‘toxic people’,” katanya lagi.
Antara barisan pelakon yang menjayakan drama Takdir Yang Tertulis.
Elvina turut menyifatkan komen-komen netizen membuktikan keberkesanannya menjayakan karakter tersebut.
“Memang dapat banyak komen negatif tetapi jika dilihat dari sisi lain, perkara itu menunjukkan lakonan saya berjaya memberi impak kepada emosi penonton.
“Sebenarnya watak ini bukan antagonis yang perlu menjadi gedik atau mulut jahat tetapi lebih kepada duri dalam daging, tapi alhamdulillah semuanya berhasil,” katanya lagi.
Terdahulu, Takdir Yang Tertulis arahan SharulEzad Mohamedin itu menjadi buah mulut netizen dalam media sosial selepas barisan pelakonnya memberikan lakonan mantap.
Selain Elvina, Nad dan Nazim, drama yang kini ditayangkan menerusi slot Samarinda TV3 itu turut membariskan Alvin Chong, Didie Alias dan Iman Suhana. – K! ONLINE


Pegawai, anggota polis perlu ikut perkembangan semasa arahan
Oleh NUR SHARIEZA ISMAIL

1 Februari 2021, 5:04 pm
SEPANG – Pegawai dan anggota polis perlu sentiasa mengikuti perkembangan semasa arahan yang dikeluarkan kerajaan sepanjang tempoh pelaksanaan Perintah Kawalan Pergerakan (PKP).
Ketua Penolong Pengarah Pengurusan Aduan Bukit Aman, Senior Asisten Komisioner, Mohd. Hanafiah Arshad berkata, hal itu penting supaya tidak timbul sebarang isu membabitkan aduan daripada orang awam.
“Bukan mahu salahkan anggota jika arahan itu sentiasa berubah tetapi anggota bertugas perlu sentiasa mengikuti perkembangan terkini supaya tidak timbul sebarang isu,” katanya ketika mengadakan lawatan ke lokasi sekatan jalan raya (SJR) Salak – Nilai dalam Program ‘General Turun Padang’ di sini hari ini.
Sementara itu, Hanafiah berkata, aduan mengenai ketidakpuasan hati orang ramai terhadap petugas-petugas keselamatan kerana bercakap kasar ketika melalui SJR banyak diterima sejak PKP pertama dilaksanakan Mac tahun lalu.
“Begitu pun, kebelakangan ini kurang aduan sedemikian diterima kerana mungkin orang awam memahami situasi petugas yang perlu bekerja dalam keadaan panas.
“Dalam hal ini, tidak boleh menyalahkan polis semata-mata dan orang awam perlu sama bertolak ansur,” katanya.

Selain itu, katanya, aduan mengenai kesesakan lalu lintas ketika waktu puncak turut diterima orang awam yang mahukan dua laluan dibuka.
“Polis juga mengambil maklum aduan tersebut dan disalurkan kepada KPD atas kebijaksanaan menimbang akan kesesuaian,” katanya. -K! ONLINE


248 notis kepada peniaga naik harga peranti elektronik
Oleh NOOR HAYATI MAMAT

1 Februari 2021, 4:51 pm
HULU TERENGGANU – Kementerian Perdagangan Dalam Negeri dan Hal Ehwal Pengguna (KPDNHEP) mengesan berlaku kenaikan harga pada perkakasan komputer, telekomunikasi dan peranti elektronik di pasaran sejak akhir-akhir ini.
Timbalan Menteri KPDNHEP, Datuk Rosol Wahid berkata, sebanyak 248 Notis Pengesahan Maklumat Barangan (NPMB) kepada peniaga terlibat di seluruh negara menerusi Ops. Catut 8.0 yang dilancarkan sejak 25 Januari lalu.
“Setakat ini, 476 pemeriksaan telah dilakukan oleh pasukan penguat kuasa KPDNHEP di premis jualan perkakasan komputer, telekomunikasi dan peranti elektronik di seluruh negara.
“Sebanyak 248 NPMB telah dikeluarkan bagi peniaga terbabit memberi penjelasan lanjut berhubung tindakan mereka menaikkan harga tersebut,” katanya ketika ditemui sewaktu melancarkan Prihatin Mart di Dataran Kacung, Kuala Telemong di sini hari ini.
Rosol berkata, peniaga berkenaan diberi tempoh dua hari untuk mengemukakan maklumat harga dan kos belian produk perkakasan komputer, telekomunikasi dan peranti elektronik yang dijual mereka.
Tambah beliau, peniaga itu boleh dikenakan tindakan tegas mengikut Sekyen 14 Akta Kawalan Harga dan Antipencatutan 2011 sekiranya terbukti berlaku unsur pencatutan.

Sehubungan itu, Rosol menggesa peniaga agar tidak mengambil kesempatan permintaan mendadak perkakasan komputer, telekomunikasi dan peranti elektronik berikutan pengajaran dan pembelajaran di rumah (PdPR) dengan menaikkan harga
sesuka hati. – K! ONLINE


[VIDEO] “Jangan salahkan pemandu Avanza”
Oleh MOHD RIDZAUDDIN ROSLAN

1 Februari 2021, 4:22 pm
PETALING JAYA- “Saya terlibat dalam kemalangan itu, bukan salah pemandu”.
Demikian kata-kata seorang individu yang mendakwa terbabit dalam kemalangan melibatkan seorang penghantar Grab Food dan sebuah kereta Avanza di Jalan Lingkaran Tengah 2 (MRR2).
Katanya, kejadian kemalangan itu disebabkan masalah tayar kereta berkenaan dan bukannya salah pemandu sendiri.
“Saya yang terlibat dalam kemalangan itu, bukan salah pemandu. Cuma nak bagi tahu sebelum keluar rumah periksa tayar sebab macam-macam benda boleh jadi.
“Kawan saya tidak bawa laju pun, biasa sahaja macam kenderaan lain, tolong jangan salahkan dia,” katanya menerusi ciapan di laman Twitter tadi.
Semalam, tular sebuah video di laman media sosial menunjukkan seorang penghantar Grab Food dirempuh kereta Avanza sebelum dia bergolek di atas jalan. -K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Suami, isteri dera anak angkat direman
Oleh MUHAMMAD AYMAN GHAFFA

1 Februari 2021, 5:14 pm
KOTA BHARU – Polis menahan sepasang suami isteri hari ini bagi membantu siasatan berhubung kes seorang kanak-kanak berusia 14 bulan yang dipercayai didera oleh keluarga angkatnya.
Ketua Polis Daerah Kota Bharu, Asisten Komisioner Abdul Rahim Daud berkata, kedua-dua suspek berusia 26 dan 31 tahun itu ditahan pada pukul 1 pagi di sebuah rumah di Kok Lanas di sini.
Katanya, pasangan itu ditahan reman selama tujuh hari bermula hari ini sehingga Ahad depan untuk membantu siasatan.
Ujarnya, ujian air kencing mendapati suami kepada wanita berkenaan positif dadah jenis methamphetamine.
“Siasatan mendapati, kanak-kanak itu dipercayai mengalami kecederaan pada bahagian badan, muka, dahi dan tangan selain bengkak paha kanan.
“Kanak-kanak itu juga dipercayai diserahkan kepada keluarga angkat yang merupakan pasangan terbabit pada bulan Ogos tahun lalu oleh ibu kandungnya yang berusia 33 tahun,” katanya ketika dihubungi Kosmo! hari ini.

Menurut Abdul Rahim, bagaimanapun, pasangan itu telah menyerahkan semula mangsa kepada ibu kandungnya yang tinggal Besut, Terengganu pada November lalu.
Katanya, apabila menerima semula anaknya, ibu kanak-kanak itu menyedari terdapat kesan parut pada tubuh anaknya sebelum membawa mangsa ke Klinik Kesihatan Besut.
“Kanak-kanak itu kemudian dibawa ke Hospital Sultanah Nur Zahirah (HSNZ), Kuala Terengganu untuk rawatan lanjut,” katanya.
Kes disiasat mengikut Seksyen 31 (1) (a) Akta kanak-kanak 2001.-K!ONLINE


Bunyi letupan di Sabah disebabkan tahi bintang
Oleh NUR HUDA MUSA

1 Februari 2021, 4:42 pm
PETALING JAYA – Bunyi letupan di langit yang didengari oleh penduduk di beberapa kawasan di Sabah, Brunei dan bahagian Utara Sarawak semalam dipercayai berpunca daripada meteor (tahi bintang).
Perkara tersebut disahkan oleh Persatu Astronomi Negara Bruneri Darusssalam (PABD) hari ini.
“Meteor dikesan memasuki ruang udara Brunei sekitar pukul 11 pagi. Beberapa orang saksi mengatakan ia menghasilkan bunyi yang kuat dan berasap.
“PABD juga ada menerima makluman dan beberapa keping gambar daripada saksi kejadian,” katanya di laman Facebook rasmi PABD awal pagi tadi.
Semalam, Kosmo! melaporkan penduduk di beberapa lokasi di Sabah termasuk Sipitang dan Beaufort mendengar bunyi letupan berkenaan.
Bunyi itu juga didakwa didengari oleh penduduk di Labuan dan Brunei. – K! ONLINE


Malaysia pandang serius keadaan di Myanmar
Oleh NUR HUDA MUSA

1 Februari 2021, 4:12 pm
PETALING JAYA – Kementerian Luar Negeri semalam menggesa tentera Myanmar dan semua pihak yang berkaitan untuk mengutamakan keamanan di Myanmar.
Kementerian itu dalam satu kenyataan berkata, sebagai jiran terdekat dan anggota ASEAN, Malaysia terus menyokong keamanan dan kestabilan demi kemajuan dan kemakmuran rantau ini termasuk Myanmar.
“Malaysia memandang serius akan perkembangan terkini di Myanmar hari ini. Malaysia menyeru tentera Myanmar dan semua pihak yang berkaitan untuk mengutamakan keamanan di Myanmar, menegakkan kedaulatan undang-undang dan berdialog mengenai percanggahan secara aman.
“Malaysia menegaskan sokongan kuat terhadap peralihan demokratik, proses perdamaian dan pembangunan ekonomi inklusif,” katanya dalam satu kenyataan di sini semalam.
Tambah kenyataan itu katanya, kesatuan yang dicari oleh rakyat Myanmar terus bergantung kepada kesepakatan yang dicapai dalam kalangan pemimpinnya.
“Malaysia menyokong perbincangan lanjut di antara pemimpin-pemimpin Myanmar bagi mengelak kesan buruk kepada rakyat dan negara Myanmar, terutamanya dalam keadaan pandemik Covid-19.

“Susulan keadaan semasa di Myanmar, semua rakyat Malaysia yang berada di Myanmar juga dinasihatkan untuk kekal tenang, berwaspada dan terus mematuhi langkah keselamatan yang ditetapkan oleh pihak berkuasa untuk penduduk setempat.
“Untuk bantuan kaunselor dan masalah Kedutaan Besar Malaysia di Yangon, boleh hubungi talian +95 9 772 220 230 atau emel [email protected],” ujarnya.


Prihatin Mart bantu ringan beban rakyat
1 Februari 2021, 1:21 pm
HULU TERENGGANU – Pusat Khidmat Parlimen Hulu Terengganu mengambil inisiatif mewujudkan Prihatin Mart yang merupakan kedai runcit bergerak menjual barangan keperluan dengan harga sehingga 30 peratus lebih murah daripada pasaran.
Ahli Parlimen Hulu Terengganu, Datuk Rosol Wahid berkata, Prihatin Mart merupakan projek komuniti yang bertujuan membantu meringankan beban sara hidup penduduk daerah tersebut sewaktu tempoh pelaksanaan Perintah Kawalan Pergerakan (PKP) ini.
Beliau yang juga Timbalan Menteri Perdagangan Dalam Negeri dan Hal Ehwal Pengguna berkata, kedai runcit bergerak berkenaan menyediakan 91 barangan keperluan asas termasuk gula, beras, minyak masak dan tepung gandum.
“Kita cakna dengan nasib ramai rakyat terutama dalam kalangan golongan B40 yang terkesan dan terjejas pendapatan ekoran penularan pandemik Covid-19 ini.
“Harga barangan keperluan asas dijual dengan harga sehingga 30 peratus lebih murah daripada pasaran. Sebagai contoh, sekampit beras seberat 10 kilogram (kg) yang berharga RM26 dijual pada harga RM18 sahaja di Prihatin Mart,” katanya.
Beliau berkata demikian selepas memantau operasi hari pertama Prihatin Mart berkenaan di Dataran Padang Kacung, Kuala Telemong di sini hari ini.

Rosol berkata, kedai runcit bergerak tersebut akan beroperasi seminggu sekali dengan meliputi satu daripada empat Dewan Undangan Negeri (DUN) di Parlimen Hulu Terengganu bermula dengan Telemong.
Ujar beliau, Prihatin Mart selepas ini akan diadakan di DUN Kuala Berang sebelum kemudiannya ke Manir dan Ajil bagi memberi peluang kepada sebanyak mungkin penduduk di Parlimen tersebut menikmatinya. – K! ONLINE


Pelancongan di Perak merosot teruk akibat Covid-19
Oleh SHAARANI ISMAIL

1 Februari 2021, 1:33 pm
IPOH – Jumlah kedatangan pelancong domestik dan antarabangsa ke Perak menjunam teruk berikutan pelaksanaan Perintah Kawalan Pergerakan (PKP) bermula Mac tahun lalu bagi mengekang pandemik Covid-19 yang melanda dunia.
Menteri Besar Perak, Datuk Saarani Mohamad berkata berdasarkan kajian Tourism Malaysia di tiga lokaliti iaitu Ipoh, Taiping dan Pangkor, jumlah penginap domestik bagi tempoh Januari hingga Jun 2020 berkurangan 62.8 peratus kepada hanya 488,000 orang berbanding 1.3 juta orang bagi tempoh yang sama pada tahun 2019.
“Bagi tempoh yang sama juga, penginap antarabangsa berkurangan sebanyak 64.3 peratus iaitu 52,000 orang pada tahun 2020 berbanding 147,000 orang pada 2019.
“Ini menjadikan jumlah penginap hotel di Perak jatuh mendadak sebanyak 62.9 peratus iaitu berkurangan daripada 1.4 juta orang pada 2019 kepada hanya 540,000 orang pada 2020,” katanya.
Beliau berkata demikian pada Perutusan Tahun Baharu dan Executive Talk bersama penjawat awam negeri yang diadakan secara dalam talian melalui laman facebooknya di sini hari ini.
Perak sebelum ini menjadi antara negeri yang menerima jumlah pelancong domestik tertinggi dalam negara selain Selangor, Pulau Pinang dan Johor.

Saarani berkata, jumlah penerimaan hasil negeri juga mencatatkan penununan sebanyak 10 peratus iaitu sebanyak RM111.4 berbanding 2019.
Katanya, kerajaan negeri telah menutup akaun bagi tahun berakhir 31 Disember 2020 dengan defisit RM 77.4 juta, iaitu defisit yang pertama dalam tempoh 12 tahun.
“Pada masa sama, kesuraman ekonomi akibat daripada pandemik ini menuntut kerajaan berbelanja lebih daripada kebiasaan sekaligus menjejaskan keadaan fiskal kerajaan,” katanya.
Katanya, antara langkah proaktif dilaksanakan kerajaan negeri ketika ini dalam menangani ketidaktentuan adalah dengan meneroka hasil-hasil baharu dengan memanfaatkan potensi Perak yang berada dalam kedudukan yang strategik di samping adanya sumber dan aset seperti mineral, sumber asli, pelabuhan serta kekayaan flora dan fauna.
Beliau berkata, dengan capaian internet isi rumah yang melebihi 80 peratus, ekonomi digital merupakan hasil baru yang mampu menyumbang kepada ekonomi negeri, selain melonjakkan produktiviti, ia juga mengurangkan kos perniagaan sekaligus meningkatkan taraf hidup rakyat. -K! ONLINE


Mayat reput, tergantung ditemui dalam rumah
Oleh ROHANA MOHD. NAWI

1 Februari 2021, 12:52 pm
BACHOK – Mayat seorang lelaki yang sudah reput ditemui mati dalam keadaan tergantung dipercayai sejak lima hari lalu di sebuah rumah di Jalan Bekelam, Kampung Banggol Pauh di sini petang semalam.
Lelaki yang berusia 43 tahun itu ditemui oleh penduduk kampung selepas terhidu bau busuk dari rumah berkenaan.
Pemangku Ketua Polis Daerah Bachok,Asisten Suprintendan Mohd. Yusrizal Mohd.Ghazali berkata, polis menerima maklumat mengenai kejadian itu kira-kira pukul 4.10 petang dan bergegas ke tempat kejadian untuk menjalankan pemeriksaan.
Katanya, selepas menjalankan pemeriksaan, polis menemui mayat seorang lelaki dalam keadaan tergantung dengan tali berhampiran ruang dapur rumahnya.
“Siasatan mendapati, mangsa yang merupakan seorang penganggur dipercayai sudah meninggal dunia sejak empat hingga lima hari berdasarkan keadaan fizikal mayat yang telah reput.
“Pemeriksaan di sekitar luar rumah bagaimanapun tidak menjumpai sebarang objek yang mencurigakan yang boleh mengaitkan dengan kematian mangsa,” katanya ketika dihubungi Kosmo! hari ini.

Mohd. Yusrizal berkata, siasatan awal turut mendapati mangsa tinggal bersendirian di rumah pusaka milik keluarganya sejak dua tahun lalu.
Menurutnya, mayat mangsa kemudian dihantar ke Hospital Raja Perempuan Zainab II, Kota Bharu untuk bedah siasat.
“Berdasarkan hasil bedah siasat, doktor mengesahkan punca kematian disebabkan oleh kekurangan oksigen dalam badan mangsa.
“Siasatan mengenai kejadian itu sedang dijalankan dan kes diklasifikasikan sebagai mati mengejut,” katanya. -K! ONLINE


Telefon bimbit MB Pahang digodam
1 Februari 2021, 12:42 pm
PETALING JAYA- Telefon bombit Menteri Besar Pahang, Datuk Seri Wan Rosdy Wan Ismail dipercayai digodam sejak awal pagi ini.
Dalam satu kenyataan, beliau memaklumkan laporan polis akan segera dibuat bagi mengelakkan sebarang perkara yang tidak diingini.
“Saya memohon maaf kepada semua pihak yang mungkin cuba berkomunikasi dengan saya menerusi talian telefon bimbit tersebut,” katanya dalam satu kenyataan hari ini. -K! ONLINE


[VIDEO] Adik selamat dikebumikan di Melaka
Oleh DIYANATUL ATIQAH ZAKARYA

1 Februari 2021, 2:03 pm
JASIN – Jenazah kanak-kanak lelaki berusia tujuh tahun yang meninggal dunia dipercayai akibat didera ibu kandung dan bapa tirinya pada Jumaat lalu selamat disemadikan di Tanah Perkuburan Islam Padang Lebar, Simpang Bekoh, tadi.
Majlis pengebumian yang berlangsung kira-kira 35 minit itu selesai pada pukul 12.45 tengah hari dengan dihadiri keluarga kandung serta keluarga angkat Allahyarham.
Terdahulu, jenazah mangsa telah dituntut pagi tadi oleh waris keluarga ibu kandung di Jabatan Perubatan Forensik Hospital Melaka sebelum dimandikan serta disembahyangkan di Madrasah As-Syakirin, di sini.
Ibu angkat mangsa, Norlida Abu Hassan, 50, ketika ditemui selepas selesai majlis pengebumian itu berkata, dia reda dengan ketetapan Ilahi selepas tidak dapat membawa pulang jenazah anak angkatnya itu, yang mesra dengan panggilan ‘Adik’ untuk disemadikan di Rawang, Selangor.
“Walaupun Umi sedih tidak dapat bawa Adik pulang ke rumah kami di Rawang, namun Umi bersyukur semuanya (pengebumian) selesai.
“Umi akan datang melawat Adik dan malam tadi pun abang ngah sampai termimpikan Adik” katanya penuh sebak.

Malam tadi Kosmo! Online turut melaporkan hasil awal proses bedah siasat mayat kanak-kanak itu yang hampir 11 jam bermula pukul 9 pagi semalam mengesahkan terdapat kesan luka lama dan baharu di seluruh anggota badan mangsa.
Ketua Jabatan Siasatan Jenayah negeri, Asisten Komisioner Mohd. Sukri Kaman berkata, kecederaan itu termasuk luka baru sebenar tiga sentimeter di bahagian belakang kepala.
“Kita masih menunggu laporan penuh untuk mengetahui sama ada mangsa memperoleh kecederaan itu disebabkan dia terjatuh atau perlakuan mana-mana individu (didera),” katanya.
Pada Jumaat lalu, media melaporkan kanak-kanak malang itu didakwa telah mati lemas di dalam tong air oleh ayah tirinya dalam kejadian di Taman Krubong Jaya, namun siasatan mendapati terdapat kesan kecederaan pada tubuh mangsa.
Kedua-dua ibu kandung serta bapa tiri masing-masing berusia 32 dan 38 tahun kemudian ditahan bagi membantu siasatan mengikut Seksyen 302 Kanun Keseksaan kerana membunuh. – K! ONLINE


‘Kalau Abang Johan masih ada, mesti dia gembira’ – Nora terima gelaran Datuk
Oleh MOHD. HAIKAL ISA dan MOHAMMAD SHAHEMY AZMI

1 Februari 2021, 2:36 pm
PETALING JAYA – Penyanyi Nora Ariffin, penulis lirik tersohor, Habsah Hassan dan Yusri KRU menjadi antara penerima pingat Panglima Mahkota Wilayah (PMW) oleh yang di-Pertuan Agong, Al-Sultan Abdullah Riayatuddin Al-Mustafa Billah Shah sempena sambutan Hari Wilayah Persekutuan hari ini , sekali gue yang membawa gelaran Datuk.
Menurut Nora atau nama sebenarnya Wan Norafizah Ariffin, 48, ketika dihubungi Kosmo! Online berkata, beliau bersyukur dengan penganugerahan yang diterimanya itu.
“Alhamdulillah, syukur kepada Allah SWT. Kalau abang Johan (suaminya) masih ada, dia pasti akan gembira dengan anugerah ini.
“Ini adalah satu amanah, tanggungjawab dan peniup semangat untuk saya terus berjuang dalam bidang seni budaya,” kata pelantun lagu Persimpangan Dilema itu.
Suami Nora, Allahyarham Johan Nawawi yang juga seorang komposer ternama tanah air meninggal dunia pada pada usia 52 tahun empat tahun lalu.
Hasil perkahwinan, mereka dikurniakan empat orang cahaya mata iaitu Mohd. Syakir Iman, Mohd. Syakir Alif, Putri Nur Dahlia dan Putri Nur Fateha.

Bagaimanapun, anak kedua mereka, Mohd. Syakir Alif meninggal dunia pada 14 Disember 2019.
Sementara itu, Habsah Hassan atau lebih dikenali dengan panggilan Kak Chah, 72, berkata, penganugerahan tersebut menjadi pembakar semangat untuknya mencurahkan jasa dalam bidang seni tanah air.
“Saya berada dalam bidang seni terutama dalam bidang penulisan skrip dan lirik sejak sekitar 50 tahun lalu.
“Ini adalah kurniaan yang amat istimewa. Saya menjunjung kasih atas kurniaan daripada baginda. Tentu sekali anugerah kebesaran ini akan memberi motivasi kepada saya untuk terus berkarya,” kata penulis lirik yang sudah menghasilkan ribuan karya itu.
Selain Nora dan Habsah, penyanyi dan juga pengarah kreatif yang menjadi pelopor industri perfileman menggunakan imej janaan komputer (CGI), Yusry KRU atau nama sebenarnya Yusry Abd. Halim, 48, turut menerima penganugerahan yang membawa gelaran Datuk itu.
Nora, Habsah dan Yusry merupakan antara 335 penerima Darjah Kebesaran, Pingat dan Bintang Wilayah Persekutuan.
Menteri Wilayah Persekutuan, Tan Sri Annuar Musa memaklumkan, pengurniaan itu adalah sebagai menghargai sumbangan besar penggiat seni dan budaya terhadap lapangan mereka.
Menurut Annuar, tarikh penyempurnaan Istiadat Pengurniaan Darjah Kebesaran, Bintang dan Pingat Wilayah Persekutuan bagi tahun ini sedang ditentukan mengambil kira situasi semasa penularan pandemik Covid-19. – K! ONLINE.


TM sedia Wi-Fi percuma di masjid, bantu proses PdPR
Oleh ZAKKINA WATI AHMAD TARMIZI

1 Februari 2021, 1:40 pm
SEREMBAN- Masjid Kariah Paroi Jaya dekat sini dijadikan projek perintis di negeri ini oleh pihak Telekom Malaysia Berhad (TM) dalam penyediaan kemudahan internet jaringan tanpa wayar (Wi-Fi) bagi membantu pelajar dalam kategori 40 peratus terendah (B40) mengikuti proses Pengajaran dan Pembelajaran di Rumah (PdPR).
Pengurus Besar TM Negeri Sembilan, Azhar Mustapha, projek Wi-Fi di masjid itu diharap dapat membantu penduduk setempat yang mengalami masalah dalam mendapatkan kemudahan internet terutama kepada pelajar yang mengikuti PdPR.
“Ini merupakan projek perintis bersama pihak Masjid Kariah Paroi Jaya. Ini sebagahagian tanggungjawab sosial korporat kami, selepas mendapat pulangan dan memberi semula kepada masyarakat, ia merupakan kejayaan bagi TM.
“Kami ada menerima permohonan di beberapa lokasi lain dan kami akan mempertimbangkan dalam usaha membantu anak-anak kategori B40 ini,” katanya dalam sidang akhbar selepas Majlis Pelancaran WiFi Percuma di Masjid Kariah Paroi Jaya hari ini.
Menerusi kemudahan berkenaan, TM menyediakan liputan Wi-Fi dengan kelajuan 800 Mbps dan lima lokasi akses internet yang membolehkan kira-kira 100 hingga 200 orang menggunakan Wi-Fi pada satu-satu masa di masjid berkenaan.
Sementara itu, Pengerusi Masjid Kariah Paroi Jaya, Mohamad Fadzilah Zulkafly berkata, pihaknya telah mengadakan ruang khas bagi membolehkan pelajar mengikuti PdPR di masjid berkenaan.

“Pihak masjid menyediakan kemudahan pembelajaran ini sejak awal Januari lalu bagi membantu pelajar yang mengikut PdPR dan mengalami masalah internet di rumah. Ada kalanya mereka mengalami gangguan internet di rumah masing-masing kerana mempunyai kapasiti anak-anak yang bersekolah yang agak ramai.
“Kami menghadkan kira-kira 30 orang pelajar pada satu-satu masa jadi lokasi ini lebih sesuai untuk mereka mengikuti PdPR dengan kelajuan internet yang lebih baik,” katanya.
Menurutnya, masjid dibuka pada setiap hari dengan mengikuti prosedur operasi standard (SOP) untuk kegunaan murid mengikuti waktu pembelajaran mereka iaitu bermula pukul 7.30 pagi hingga 2 petang manakala bermula pukul 2 petang hingga malam dikhususkan kepada penuntut institusi pengajian tinggi. -K! ONLINE


Zarina, Fathia sudah berbaik?
Oleh SAIRUL ZAMRI MISRANI

1 Februari 2021, 3:36 pm
PETALING JAYA – Selepas dua tahun saling berseteru dan saling berbalas kenyataan menerusi media sosial, dua pelakon kontroversi, Zarina Anjouline dan Fathia Latiff dikhabarkan sudah berbaik.
Perkara tersebut didedahkan pendandan rambut terkenal, Ridzokumara menerusi satu entri yang dimuat naik di Instagram miliknya memaparkan Zarina dan Fathia sedang berbual bersama-sama.
Menerusi perkongsian tersebut, Ridzokumura meluahkan rasa syukur apabila kedua-dua mereka sudah pun berbaik dan kembali bersahabat.
“Alhamdulillah dah berbaik dah budak baik ni @anjoulielavocah1 @fatiyalatiff,” tulisnya pada ruangan kapsyen.
Dalam perkongsian tersebut juga, Ridzokumara turut meluahkan rasa syukur apabila kedua-dua mereka sudah pun berbaik dan menjalikan persahabatan semula.
Dalam pada itu, pendandan rambut itu turut mengatakan Fathia ada mengajak Zarina untuk sama-sama belajar serta mendalami ilmu agama.

Tangkap layar Fathia dan Zarina yang dikhabarkan sudah berbaik semula.
Meninjau dalam ruangan komen, rata-rata pengikut meluahkan rasa syukur dan mendoakan ukhwah serta ikatan persahabatan mereka kekal selamanya.
Terdahulu, kedua-dua selebriti sensasi yang merupakan kawan baik itu dikatakan bergaduh disebabkan beberapa konflik serta perkara yang tidak dinyatakan secara jelas oleh mereka.
Tidak terhenti setakat itu, Zarina pernah menghentam sikap rakan baiknya itu dan menggelarkan Fathia seperti seorang ‘loser’ (tak guna) selain mendedahkan perangai buruk wanita itu secara umum menerusi media sosialnya. – K! ONLINE


73 kali Hutan Terengganu diceroboh tahun lalu
Oleh MOHD AZLI ADLAN

1 Februari 2021, 3:11 pm
KUALA NERUS – Hutan Terengganu yang menyimpan banyak khazanah berharga termasuk kayu balak bernilai tinggi dikesan telah dicerobohi sekurang-kurangnya 73 kali pada tahun lalu.
Pengarah Perhutanan negeri, Roslan Rani berkata, 45 kertas siasatan telah dilakukan berikutan tindakan penguatkuasaan yang telah diambil sebagai respons terhadap pencerobohan tersebut.
“Tujuh kes telah dihadapkan ke mahkamah manakala 30 pesalah mencuri hasil hutan lain telah dikenakan kompaun.
“Nilai kompaun dan ganti rugi akibat kegiatan pembalakan haram dan mencuri khazanah hutan di Terengganu pada tahun lalu mencecah RM1.37 juta,” katanya kepada pemberita di sini hari ini.
Roslan berkata, pihaknya mengambil serius sebarang kegiatan pencerobohan hutan di negeri ini yang bukan sahaja menyebabkan kerugian jutaan ringgit malah menggugat kelestarian ekosistem alam semulajadi.
Sehubungan itu, beliau berkata, Jabatan Perhutanan Terengganu mengambil inisiatif melancarkan Ops. Katang bagi mengekang aktiviti pembalakan haram pada musim perayaan Tahun Baru Cina tidak lama lagi.  “

Seramai 55 pegawai dan anggota penguat kuasa Jabatan Perhutanan negeri terlibat dalam Ops. Katang yang bermula hari ini (semalam) sehingga 14 Februari depan,” katanya. -K! ONLINE


Lapan sekolah, dua tadika di Sabah ditutup akibat Covid-19
Oleh IVAN AMIRUL

2 Februari 2021, 11:01 pm
KOTA KINABALU – Empat lagi sekolah menengah di Sandakan serta sebuah tadika swasta di Kota Kinabalu diarah tutup berikutn terdapat kes positif Covid-19 membabitkan pelajar atau guru.
Menteri Kerajaan Tempatan dan Perumahan Sabah yang juga Jurucakap Berkaitan Covid-19 Sabah, Datuk Seri Masidi Manjun berkata, pertambahan terbabit sekaligus menjadikan lapan sekolah menengah di Sandakan yang sudah ditutup setakat ini.
“Ia selepas empat sekolah menengah di daerah sama ditutup pada minggu lalu, manakala dua tadika ditutup setakat ini termasuk satu tadika pada minggu lalu.
“Berdasarkan maklumat daripada Jabatan Pendidikan Negeri Sabah, terdapat empat lagi sekolah ditutup akibat jangkitan kes Covid-19 setakat semalam selain empat sekolah yang ditutup sebelum ini,
“Semua sekolah menengah yang terlibat adalah membabitkan daerah Sandakan iaitu Sekolah Menengah Kebangsaan (SMK) Sandakan, Kolej Vokasional Sandakan, Sekolah Menengah (SM) St Cecilia dan Sekolah Menengah Kebangsaan Agama (SMKA) Tun Juhar,” katanya.
Masidi berkata demikian ketika sidang media perkembangan Covid-19 Sabah sebentar tadi.

Sementara itu, Masidi menyatakan tadika yang ditutup setakat ini hanya melibatkan dua sekolah sahaja iaitu Tadika Jati, Taman Haringgton Kota Kinabalu dan Kinabalu International School, Kota Kinabalu.
Terdahulu, empat sekolah menengah yang ditutup di Sandakan pada minggu lalu ialah SMK Perempuan Sandakan, SMK Elopura Bestari, SMK Batu Sapi dan SM St Mary. -K! ONLINE


Boustead kekal jadi syarikat tersenarai
Oleh KOSMO!

2 Februari 2021, 8:32 pm
KUALA LUMPUR – Lembaga Tabung Angkatan Tentera (LTAT) mengumumkan bahawa pihaknya tidak akan meneruskan cadangan untuk menjadikan Boustead Holdings Bhd. (Boustead) sebagai sebuah syarikat persendirian.
LTAT berkata, keputusan itu diambil selepas penilaian secara berhati-hati dibuat dengan mengambil kira cabaran ekonomi berterusan akibat pandemik Covid-19, pelaksanaan semula Perintah Kawalan Pergerakan (PKP)dan risiko serta ketidaktentuan yang semakin meningkat untuk meneruskan cadangan tersebut buat masa ini.
“Sebagai pemegang saham yang mengawal Boustead, LTAT menyokong usaha BHB untuk melaksanakan strategi pertumbuhan dan pelan transformasinya.
“LTAT akan terus menilai pilihannya selari dengan objektif untuk memelihara dan meningkatkan nilai aset di bawah portfolionya serta memperbaiki pulangan jangka panjang kepada pencarum,” katanya dalam kenyataan yang dikeluarkan di sini hari ini.
Cadangan menjadikan Boustead sebagai sebuah syarikat persendirian bermula tahun lalu, susulan usaha penstrukturan semula LTAT di tengah-tengah cabaran prestasi yang tercetus akibat krisis Covid-19.


Tiada sebarang halangan, arahan hentikan program bantuan Ebit Lew di Sabah – Hazani
Oleh IVAN AMIRUL

2 Februari 2021, 7:58 pm
KOTA KINABALU – Pesuruhjaya Polis Sabah, Datuk Hazani Ghazali memaklumkan pihaknya serta Kawasan Keselamatan Khas Pantai Timur Sabah (ESSCOM) tidak pernah menghalang atau mengeluarkan sebarang arahan bagi menghentikan sebarang program bantuan pendakwah terkenal, ustaz Ebit Lew di kawasan terbabit.
“Polis malahan sentiasa mengalukan kerjasama badan bukan kerajaan (NGO) untuk menganjurkan program amal kebajikan bagi membantu golongan yang memerlukan di negeri ini.
“Bagaimanapun, pihak berkenaan digalakkan untuk merujuk dengan pihak berkuasa seperti polis dan Majlis Keselamatan Negara (MKN) terlebih dahulu atas faktor keselamatan.
“Kita tidak pernah mengeluarkan sebarang arahan atau tindakan untuk menghalang program yang dianjurkan pihak tertentu termasuklah ustaz Ebit Lew,” katanya ketika dihubungi sebentar tadi.
Mengulas lanjut, Hazani menyatakan kenyataan yang ditularkan di media sosial mengaitkan Perintah Berkurung dikuatkuasakan meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.
Bagaimanapun, beliau menyatakan perintah berkenaan dikeluarkan adalah bagi memastikan kawasan perairan berkenaan tidak diceroboh pengganas yang mengancam keselamatan dan kesejahteraan rakyat Sabah.
“Ia tidak kena-mengena dengan program yang dianjurkan sukarelawan atau pihak NGO di mana-mana kawasan di negeri ini.

“Cuma kita minta beliau rujuk dengan pihak berwajib adalah bagi mengenalpasti status pulau dan penduduk terbabit,” katanya.
Terdahulu, ustaz Ebit Lew menerusi laman sosial Facebook miliknya mendakwa dirinya terpaksa menghentikan misi bantuan kerana tidak dibenarkan melawat ke pulau-pulau sekitar Semporna.
Malahan dalam kenyataan sama beliau turut diminta supaya menghentikan bantuan di sekitar daerah terbabit. -K! ONLINE


28 kompaun sehari tidak patuh SOP
Oleh MOHAMAD NAUFAL MOHAMAD IDRIS

2 Februari 2021, 8:21 pm
KLANG – Sebanyak 433 kompaun dikeluarkan kepada orang ramai yang gagal mematuhi prosedur operasi standard (SOP) Perintah Kawalan Pergerakan (PKP).
Ketua Polis Daerah Klang Selatan, Asisten Komisioner Shamsul Amar Ramli berkata, secara puratanya sebanyak 28 kompaun sehari dikeluarkan pihaknya sejak hari pertama PKP pada 13 Januari lalu hingga kelmarin.
Katanya, antara kesalahan termasuk tidak memakai pelitup muka dan membuka serta mengunjungi pusat hiburan.
“Kita juga menerima 15,116 permohonan rentas daerah bagi tempoh sama dengan purata 1,007 permohonan sehari.
“Bagaimanapun, sebanyak 1,696 permohonan telah ditolak pihak kami,” katanya di sini hari ini.
Terdahulu, beliau mengiringi Ketua Penolong Pengarah Jabatan Integriti dan Pematuhan Standard (JIPS) (Tadbir Urus/Kepolisan Am) Bukit Aman, Datuk Azizi Mat Aris dan Timbalan Komander Kejuruteraan Pasukan Gerakan Udara Bukit Aman, Senior Asisten Komisioner Nasarudin Abdul Mubin melakukan pemerhatian pelaksanaan di tiga buah sekatan jalan raya (SJR).

Ini melibatkan SJR di Persiaran Kota, Klang, Batu 2, Jalan Langat dan Jalan Dato’ Mohd. Sidin.
Jelas Shamsul Amar, secara keseluruhan pematuhan masyarakat terhadap SOP di bawah pentadbiran Ibu Pejabat Polis Daerah Klang Selatan adalah 98 peratus. – K!ONLINE


Telegram KKMM salur maklum balas darurat
Oleh MOHD. HUSNI MOHD. NOOR

2 Februari 2021, 9:28 pm
PUTRAJAYA – Kementerian Komunikasi dan Multimedia Malaysia (KKMM) mempelawa rakyat Malaysia untuk berkongsi maklum balas berkaitan pelaksanaan Proklamasi Darurat bagi tujuan tambah baik.
Menerusi kenyataan akhbar hari ini, KKMM berkata, kementerian telah mewujudkan saluran bagi orang ramai mengemukakan maklum balas berkenaan.
“Proklamasi Darurat yang dilaksanakan oleh negara adalah bermula 11 Januari lalu hingga 1 Ogos depan.
“Orang ramai boleh berkongsi pandangan dan maklum balas melalui Telegram Saluran Maklumat Darurat, https://.me/saluranmaklumatdarurat atau e-mel ke alamat [email protected]
“Maklum balas yang dikumpulkan akan dibawa oleh KKMM ke Mesyuarat Jawatankuasa Teknikal Darurat bagi tujuan menambah baik pelaksanaan darurat memerangi Covid-19,” katanya.
Katanya, saluran maklum balas yang dibuka kepada orang ramai itu adalah antara langkah prihatin kerajaan dalam mendengar dan mengambil kira suara rakyat.

Jelasnya lagi, marilah bersama-sama mengharungi situasi semasa dan usaha memutuskan rantaian Covid-19. -K! ONLINE


Tayar kereta ditembak, penjenayah ditahan cuba langgar polis
Oleh MASTURAH SURADI

2 Februari 2021, 8:36 pm
KOTA TINGGI – Seorang lelaki diberkas selepas disyaki cuba melanggar anggota polis ketika cuba meloloskan diri daripada ditahan dalam kejadian di kawasan perumahan generasi belia Felda (PGBF) Felda Sungai Sibol di sini.
Dalam kejadian kira-kira pukul 3 petang itu, suspek yang ditangkap berusia 30 tahun.
Ketua Polis Daerah Kota Tinggi Superintendan Hussin Zamora berkata, anggota polis bertugas terpaksa melepaskan tembakan ke arah tayar kereta dinaiki suspek.
“Polis menerima laporan berhubung kejadian curi kenderaan kawasan berkenaan sebelum sepasukan anggota polis melakukan serbuan ke atas rumah sewa suspek.
“Lelaki itu dalam tindakan melarikan diri dengan cuba melanggar anggota bertugas sebelum tembakan terpaksa dilepaskan ke arah kereta suspek.
“Tiada tembakan balas daripada suspek dan kita berjaya menahan lelaki berkenaan,”katanya ketika dihubungi di sini hari ini.

Terdahulu, kejadian tembakan itu tular di media sosial Facebook sehingga menimbulkan kegusaran penduduk sekitar.
Hussin berkata, pihak polis masih melakukan siasatan lanjut dan menjejaki saki-baki rakan penjenayah terbabit.-K! ONLINE


Kawalan eskport vaksin tidak jejas program vaksinasi negara
Oleh NOR IDAYU BOSRO

2 Februari 2021, 8:24 pm
PUTRAJAYA – Pelan Imunisasi Kebangsaan Covid-19 dijangka akan berjalan seperti yang dijadualkan meskipun Kesatuan Eropah (EU) mengenakan kawalan eksport vaksin Covid-19 ke atas vaksin yang dikilangkan di blok itu.
Menteri Sains, Teknologi dan Inovasi, Khairy Jamaluddin Abu Bakar berkata, itu jaminan yang diberikan oleh EU dan Kedutaan Belgium ke atas perolehan bekalan vaksin Pfizer yang dikilangkan di Puurs, Belgium.
“Kedua-dua pihak EU dan Kedutaan Belgium dijangka akan mengeluarkan kenyataan berhubung jaminan bekalan vaksin ini,” katanya dalam satu kenyataan di sini hari ini.
Terdahulu, Khairy Jamaluddin hari ini mengadakan perbincangan dengan Duta Besar EU ke Malaysia, HE Michalis Rokas dan Duta Besar Belgium ke Malaysia, Pascal H. Gregoire bagi mendapatkan penjelasan lanjut mengenai status penghantaran vaksin ke Malaysia.
Beliau yang juga Pengerusi Bersama Jawatankuasa Khas Jaminan Akses Bekalan Vaksin Covid-19 (JKJAV) berkata, Duta Besar Belgium ke Malaysia telah memberi jaminan bahawa Perjanjian Pembelian Pendahuluan dengan Pfizer akan dipenuhi semasa syarikat terbabit memohon kebenaran eksport.
Katanya, penghantaran pertama membabitkan kira-kira 1 juta dos vaksin Covid-19 daripada syarikat Pfizer juga akan dibuat mengikut jadual iaitu seawal bulan ini.

“Kerajaan Malaysia telah meminta Pfizer untuk kelulusan eksport segera dari Kerajaan Belgium.
“Sebagai rekod, penghantaran pertama kira-kira 1 juta dos vaksin Pfizer itu akan digunakan dalam fasa pertama vaksinasi melibatkan petugas barisan hadapan dan akan disampaikan secara berperingkat dalam tempoh suku pertama tahun ini,” katanya. -K! ONLINE


80 peniaga diberi notis naikkan harga sesuka hati
Oleh MOHAMAD FAIZAL HASHIM

2 Februari 2021, 8:01 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) negeri mengeluarkan notis kepada 80 peniaga di negeri ini kerana menaikkan harga barang dalam Ops Pasar 2021 yang diadakan sejak awal tahun hingga hari ini.
Pengarah KPDNHEP negeri Johor, Mohd. Hairul Anuar Bohro berkata, sebanyak 1,362 premis telah diperiksa meliputi 1,193 peruncit, 136 pemborong dan 33 pengilang bagi seluruh daerah di negeri ini.
Katanya, notis yang diberikan kepada peniaga itu di bawah Seksyen 21 Akta Kawalan Harga dan Antipencatutan (AKHAP) 2011 bagi tujuan siasatan lanjut untuk mendapatkan maklumat kenaikan harga yang berlaku dan mengesan sekiranya wujud sebarang elemen pencatutan.
“Operasi ini bertujuan memantau kenaikan harga barangan keperluan utama rakyat seperti sayur-sayuran, ikan, daging dan sebagainya di peringkat pembekalan barang secara berterusan mengikut rantaian pengedaran.
“Susulan daripada pemeriksaan ini, peniaga yang disyaki melakukan aktiviti mencatut akan disiasat dan sekiranya sabit kesalahan akan diambil tindakan di bawah Seksyen 14 akta yang sama,” katanya dalam kenyataan hari ini.
Mohd. Hairul Anuar berkata, pihaknya menerima aduan berkaitan kenaikan beberapa jenis barangan keperluan harian seperti barang basah dan barang segar terutamanya di lokasi tumpuan iaitu di pasar-pasar awam, dan pasar basah sejak akhir-akhir ini.

Katanya, perkara itu berikutan pengumuman Perintah Kawalan Pergerakan (PKP) 2.0 sejak 13 Januari lalu hinga 4 Februari ini.
Sehubungan itu, katanya, KPDNHEP negeri telah menjalankan pemeriksaan ke atas semua jenis pasar seperti pasar basah, pasar awam, pasar tani dan juga pasaraya yang menjual barangan basah dan segar dalam Ops Pasar 2021.
Beliau berkata, seramai 200 anggota penguatkuasa KPDNHEP negeri ini akan sentiasa memantau dan melaksanakan pemeriksaan agar bekalan barangan keperluan harian adalah mencukupi bagi rakyat Johor.
Mohd. Hairul, pemeriksaan akan dibuat dengan memeriksa maklumat harga dan kos barangan di peringkat pembekalan barangan yang terdiri daripada peruncit (pasar basah, pasar awam dan pasaraya) dan pembekal (pemborong ,peladang, pengeluar, pengimport) agar tidak menaikkan harga sewenang-wenangnya.
Katanya, para pengguna juga dinasihatkan agar terus mematuhi prosedur operasi standard (SOP) dan nasihat kesihatan yang ditekankan terutamanya ketika keluar mendapatkan barangan keperluan harian.-K! ONLINE


KWP salurkan 1,000 bakul makanan tunai 16 Februari ini
Oleh SUBKHI SUDARJI

2 Februari 2021, 9:08 pm
PUTRAJAYA – Sebanyak 1,000 bakul makanan berbentuk baucar tunai bernilai RM100 setiap satu dengan jumlah keseluruhan peruntukan RM100,000 akan diagihkan kepada keluarga berpendapatan rendah di sini mulai 16 Februari depan.
Menteri Wilayah Persekutuan, Tan Sri Annuar Musa berkata, baucar itu boleh ditunaikan di pasar raya AEON Big atau CooP Mart di Presint 16.
“Pengagihan bakul makanan ini akan diselaraskan bersama di antara KWP, PPj dan Majlis Perwakilan Penduduk Wilayah Persekutuan Putrajaya.
“Semoga melalui sumbangan kecil ini dapat memberi makna yang besar dalam meringankan beban khususnya kepada golongan berpendapatan rendah yang sangat terkesan akibat pandemik Covid-19,” katanya.
Beliau berkata demikian selepas menyampaikan sendiri lima  bakul makanan kepada sebahagian keluarga berpendapatan rendah di Pangsapuri Putra Damai Blok F, Presint 1, di sini hari ini.
Annuar berkata, Kementerian Wilayah Persekutuan (KWP) dengan kerjasama Perbadanan Putrajaya (PPj) menganjurkan Program Penyampaian Bakul Makanan Kenduri Rakyat Putrajaya yang merupakan salah satu program diatur bersempena sambutan Hari Wilayah Persekutuan 2021.

Katanya, program inisiatif KWP dan agensi-agensi di bawahnya yang berkonsepkan pengagihan bakul makanan terus ke pintu rumah golongan sasar dengan pematuhan SOP itu julung kalinya diadakan.
“Ia bertepatan dengan tema Wilayah Persekutuan Wilayah Prihatin (WP Wilayah Prihatin) serta mengambil kira Perintah Kawalan Pergerakan (PKP) yang tidak membolehkan untuk penganjuran majlis kenduri rakyat secara berhimpun seperti kelaziman bagi sambutan Hari Wilayah Persekutuan tahun-tahun sebelumnya,” katanya.
Menurutnya, komuniti yang memerlukan bantuan bakul makanan itu juga boleh mengisi borang permohonan yang didapati di kaunter Blok A, Kompleks Perbadanan Putrajaya atau dimuat turun di portal ppj.gov.my bermula 8 Februari ini. -K! ONLINE


Penghantar makanan Grabfood maut rempuh lori
Oleh NOR AZIHAN MD. GHAZALI

2 Februari 2021, 10:23 pm
SUNGAI BULOH – Seorang penghantar makanan Grabfood maut selepas motosikal yang dinaiki gagal mengelak lalu merempuh sebuah lori di Simpang Empat Jalan Welfare, Kampung Baru Sungai Buloh di sini hari ini.
Dalam kejadian kira-kira pukul 9.30 pagi, mangsa, Muhammad Darwis Muhammad Solih, 32, yang parah di kepala meninggal dunia di tempat kejadian.
Ketua Polis Daerah Sungai Buloh, Superintendan Shafa’aton Abu Bakar berkata, berdasarkan siasatan, kemalangan dipercayai berlaku apabila kedua-dua mereka menghala ke arah Jalan Welfare.
“Sebaik tiba di tempat kejadian, lori tersebut memasuki simpang kanan dan dalam masa yang sama motosikal yang ditunggang mangsa sedang cuba memotong kenderaan berat itu.
“Bagaimanapun motosikal mangsa tidak sempat mengelak lalu melanggar bahagian hadapan sebelah kanan lori. Akibat rempuhan itu, mangsa tercampak bersama motosikal dan meninggal dunia di tempat kejadian,” ujarnya dalam kenyataan hari ini.
Menurutnya, pemandu berusia 26 tahun dan beralamat di Klang tidak mengalami sebarang kecederaan.

Katanya, kes disiasat mengikut Seksyen 41(1) APJ 1987. -K! ONLINE


Kelantan salur RM2.9 juta bantu rakyat terjejas Covid-19
Oleh MUHAMMAD AYMAN GHAFFA

2 Februari 2021, 6:11 pm
KOTA BHARU – Kerajaan negeri bersetuju untuk menyalurkan peruntukan sebanyak lebih RM2.9 juta kepada rakyat Kelantan yang terjejas akibat Covid-19 menerusi dua kategori Pakej Bantuan Khas Berkala.
Menteri Besar Kelantan, Datuk Ahmad Yakob berkata, daripada jumlah itu, sebanyak RM 1.8 juta diperuntukkan menerusi Bantuan Keperluan Asas Makanan atau RM 40,000 bagi setiap Dewan Undangan Negeri (DUN) kepada rakyat yang terkesan melalui 45 Pusat Khidmat DUN.
Katanya, bagi kategori kedua pula iaitu Insentif Tunai Peniaga Kecil Dan Penjaja Kecil, kerajaan negeri telah memperuntukkan sebanyak RM 1.125 juta atau RM 25,000 kepada peniaga kecil dan penjaja kecil yang layak bagi setiap DUN melalui Pusat Khidmat DUN (PKD).
“Kerajaan negeri sentiasa memantau perkembangan dan kesan penularan wabak Covid-19 di seluruh Kelantan.
“Sehingga kini, Kelantan belum bebas daripada jangkitan wabak Covid-19. Jawatankuasa Kerja Keselamatan Khas Negeri telah mengambil pelbagai usaha dan langkah proaktif secara bersepadu untuk membendung penularan wabak Covid-19 di Kelantan,” katanya dalam satu kenyataan hari ini.
Menurut Ahmad, kerajaan negeri amat prihatin terhadap kebajikan rakyat yang terkesan dengan pelaksanaan Perintah Kawalan Pergerakan (PKP) yang terpaksa dilaksanakan bagi membendung penularan wabak Covid-19 di seluruh negara. -K! ONLINE


Bibir bengkak, Ramona Zamzam bimbang alami alahan makanan
2 Februari 2021, 7:15 pm
PETALING JAYA – Pelakon Ramona Zamzam terkejut kerana dia tiba-tiba diserang gatal-gatal pada bahagian badan selain bibirnya bengkak melampau seperti disengat tebuan.
Menurut pelakon filem Jengka itu, dia menyedari terdapat kesan bintik seperti gigitan nyamuk sejak dua hari lalu, namun mengabaikannya kerana beranggapan keadaan tersebut cuma perkara biasa.
“Kesan bintik ada dua tiga biji sahaja dan tak gatal, jadi saya abaikan sahaja. Kemudian semalam keadaan jadi lebih teruk. Daripada kesan gigitan nyamuk, terus jadi macam peta dunia penuh satu badan.
“Semalaman saya sukar tidur sebab rasa gatal. Saya cuba untuk tidak garu. Hari ini saya bangun dengan keadaan mata pula senget sebelah dan bibir pun jadi bengkak melampau,” tulisnya.
Tambah pemilik nama sebenar Ros Ramona Qadira Mohd. Zamzam itu, kesan merah mula merebak sehingga membuatkan seluruh badannya terasa gatal-gatal.
“Tapi bahagian muka jadi bengkak macam dalam gambar ini, seperti kena tumbuk. Saya berasa gatal-gatal satu badan sampaikan rasa nak marah sebab tahan gatal.

“Siapa ada pengalaman seperti ini, tolong kongsikan dengan saya apa yang kalian makan? Garu tak? Kalau tak tahan, buat apa? Apa jenis makanan yang perlu dielakkan? Kalau bukan sebab makanan, sebab apa?” katanya lagi.
Dia berasa bimbang jika diserang alahan makanan kerana apa yang dialaminya sama seperti babak filem Hitch yang memaparkan aktor Will Smith mengalami bengkak muka akibat alah dengan kacang walnut.
Sedangkan selama ini, Ramona mendedahkan dia tidak pernah mengalami sebarang alahan terhadap makanan.
Bagaimanapun, pelakon berusia 31 tahun itu sudah mendapatkan rawatan doktor dan menerima suntikan.
“Saya makan apa sahaja yang saya mahu. Bolehkah kejadian ini berlaku tiba-tiba?
“Saya sudah bertemu doktor pakar kulit pagi tadi dan menerima suntikan. Doktor berikan juga ubat dan losyen sapu. Ini sesuatu yang baharu bagi saya, jadi tolong kongsi pengalaman anda dengan saya. Stresnya,” ujarnya. -K! ONLINE


Lebih 100 juta orang terima suntikan vaksin Covid-19
Oleh KOSMO!

2 Februari 2021, 7:53 pm
PARIS – Lebih 100 juta suntikan vaksin Covid-19 telah diberikan di seluruh dunia, demikian menurut angka daripada sumber-sumber rasmi semalam.
Bagaimanapun, tiada satu pun daripada 29 negara paling miskin di dunia memulakan kempen vaksinasi massa.
Israel berada di hadapan dengan  37 peratus populasinya sudah menerima sekurang-sekurangnya satu dos sementara lebih satu perlima menerima dos kedua.
Namun, lebih satu pertiga umat manusia tinggal di negara-negara yang mana kempen vaksinasi masih belum bermula.
Selepas Israel, negara-negara yang paling banyak memberikan suntikan vaksin adalah di rantau Amerika Utara, Eropah dan Teluk Parsi.
Britain mengetuai kelompok tersebut dari sudut perkapita dengan suntikan vaksin diberikan kepada 13.7 peratus rakyatnya diikuti Amerika Syarikat (32.2 juta suntikan vaksin/7.9 peratus).

Kesatuan Eropah yang bertelagah dengan AstraZenecca berhubung bekalan vaksin, memberikan cuma 12.7 juta suntikan vaksin kepada 2.3 peratus populasinya.
China pula memberikan 24 juta suntikan manakala hab pembuatan vaksin, India sudah menyuntik empat juta dos vaksin mewakili peratusan kecil penduduknya.
Negara EU yang merekodkan prestasi vaksinasi terbaik adalah Malta (5.4 peratus), Denmark (3.2 peratus) dan Poland (3.1 peratus).
Setakat ini, terdapat tujuh vaksin Covid-19 yang digunakan di seluruh dunia dengan kesemuanya memerlukan dua dos suntikan.
Vaksin yang dibangunkan oleh Pfizer-BioNTech (Amerika Syarikat (AS)-Jerman) dan Moderna (AS) adalah dominan di Amerika Utara, Eropah, Israel dan rantau Teluk.
Vaksin buatan Britain, AstraZeneca-Oxford digunakan di Britain, India, Myanmar, Sri Lanka dan Maghribi. India turut menggunakan vaksin keluaran tempatan, Bharat Biotech.
Vaksin Sputnik buatan Rusia diberikan di Rusia, Argentina, Belarus dan Serbia.
Suntikan vaksin Sinopharm buatan China pula dilakukan di China, Emiriyah Arab Bersatu,
Bahrain, Serbia, Kepulauan Seychelles dan Jordan, manakala Indonesia serta Turki menggunakan satu lagi vaksin buatan China iaitu Sinovac. – AFP


Fasha Sandha sukar lepaskan ‘bayi kecil’, Elisya Sandha
Oleh MOHAMMAD SHAHEMY AZMI

2 Februari 2021, 5:57 pm
PETALING JAYA – Pelakon Fasha Sandha menzahirkan rasa gembira bercampur sedih atas pertunangan adiknya yang juga pelakon, Elisya Sandha pada Ahad lalu.
Hal ini kerana Fasha menyifatkan adiknya masih lagi seperti ibarat ‘bayi kecil’ dalam keluarganya.
“Melepaskanmu bukan satu perkara yang mudah kerana pada Angah, Elisya masih lagi ‘our baby girl’.

Tangkap layar memaparkan status Fasha Sandha di Instagram miliknya.
“Walaupun berat untuk kami, sejujurnya apa sahaja yang akan membuatmu bahagia, kami turuti. Bahagia Elisya, maka kami juga akan turut bahagia,” katanya.
Pelakon drama Semua Salahku itu turut memberikan nasihat kepada Elisya dan juga bakal adik iparnya, Uzair supaya saling melengkapi antara satu sama lain.
“Pesanan Angah untuk Elisya dan Uzair, terimalah keburukan dan kebaikan masing-masing kerana manusia itu diciptakan Tuhan tidak sempurna.

“Namun, di sebalik ketidaksempurnaan itu, Tuhan ciptakan bahagia antara manusia,” kata isteri kepada pelakon, Aidil Aziz itu.
Pada Ahad lalu, Elisya Sandha yang popular dengan drama Misteri Mona telah selamat bertunang dengan anak kepada penerbit, Shiela Rusly dan Jinggo, Uzair Haqimy. – K! ONLINE


Etnik Rohingya rai penahanan Suu Kyi
Oleh KOSMO!

2 Februari 2021, 5:55 pm
DHAKA – Pelarian Rohingya di negara ini meraikan penahanan Pemimpin Parti Liga Nasional untuk Demokrasi Myanmar (NLD), Aung San Suu Kyi oleh tentera Myanmar semalam.
Berita penahanan Suu Kyi tersebar dengan pantas di kem-kem pelarian yang menempatkan kira-kira sejuta etnik berkenaan.
“Dialah punca kepada semua penderitaan yang kami lalui. Kenapa pula kami tidak boleh raikannya?” menurut Farid Ullah iaitu pemimpin komuniti kem pelarian Kutupalong di Cox’s Bazar, Chittagong hari ini.
Suu Kyi merupakan pemimpin de facto Myanmar tiga tahun lalu dan mempertahankan tindakan tentera negara berkenaan di Mahkamah Jenayah Antarabangsa pada 2019.
Antara penindasan yang dilakukan tentera Myanmar terhadap etnik Rohingya termasuklah rogol dan bunuh.
Pemimpian di kem Balukhali, Muhammad Yusuf pula berkata: “Dia merupakan harapan terakhir kami tetapi dia mengendahkan rayuan kami dan menyokong genosid etnik Rohingya.” – AFP


Rasuah RM3 juta pembelian hotel, nasib Isa Samad diketahui esok
Oleh NUZULSHAM SHAMSUDDIN

2 Februari 2021, 7:31 pm
KUALA LUMPUR – Nasib bekas Pengerusi Felda, Tan Sri Mohd. Isa Samad yang menghadapi sembilan pertuduhan rasuah RM3 juta berhubung pembelian Merdeka Palace Hotel & Suites (MPHS) oleh FELDA Investment Corporation Sdn. Bhd. (FICSB) akan diketahui esok di Mahkamah Tinggi di sini.
Keputusan sama ada Mohd. Isa disabitkan dengan hukuman atau tidak akan diputuskan oleh Hakim Mohd. Nazlan Mohd. Ghazali yang sebelum ini telah selesai mendengar semua keterangan saksi daripada pihak pendakwaan dan pembelaan.
Pendakwaan dikendalikan Timbalan Pendakwa Raya, Timbalan Pendakwa Raya Afzainizam Abdul Aziz manakala Peguam Datuk Salehuddin Saidin mewakili Mohd. Isa.
Sebelum ini, lebih 300 muka surat hujahan bertulis telah diserahkan oleh pasukan pembelaan dan pendakwaan kepada mahkamah.
Pada 3 September tahun lalu, pihak pembelaan yang mewakili Mohd. Isa menutup kesnya selepas memanggil enam saksi.
Pada 16 Jun lalu, Mohd. Isa diperintah membela diri terhadap sembilan pertuduhan rasuah setelah pendakwaan berjaya membuktikan setiap unsur penting kesalahan menerima rasuah di bawah Seksyen 16 (a) (A) Akta Suruhanjaya Pencegahan Rasuah Malaysia (SPRM) 2009.

Mohd. Isa, 71, berdepan sembilan pertuduhan menerima rasuah berjumlah RM3,090,000 daripada Ahli Lembaga Gegasan Abadi Properties Sdn. Bhd. Ikhwan Zaidel menerusi Muhammad Zahid Md Arip, bekas pegawai khas politik Mohd. Isa, sebagai tanda terima kasih bagi membantu meluluskan pembelian hotel oleh FICSB pada RM160 juta.
Semua kesalahan itu didakwa dilakukan di Tingkat 49, Menara Felda, Platinum Park, No. 11, Persiaran KLCC di sini antara 21 Julai 2014 hingga 11 Disember 2015.
Setiap pertuduhan itu didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24(1) akta sama.
Jika sabit kesalahan membawa hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000 mengikut yang mana lebih tinggi, jika sabit kesalahan.- K! ONLINE


Ikuti kelas online di sawah padi
Oleh YATIMIN ABDULLAH

2 Februari 2021, 5:51 pm
PASIR MAS – Kawasan sawah padi di Kampung Kuar di sini yang sebelum ini sunyi sepi bertukar menjadi lokasi pilihan pelajar mengikuti kelas online sepanjang pusat pengajian tinggi dan sekolah ditutup.
Lokasi itu menjadi tumpuan para pelajar disebabkan oleh capaian internet yang kuat berbanding dengan kawasan lain di kampung berkenaan.
Tidak cukup dengan itu, ada dalam kalangan pelajar mengambil keputusan untuk berkampung di kawasan tersebut bagi mengelakkan mereka terlepas daripada mengikuti sesi Pengajaran dan Pembelajaran di Rumah (PdPR) atau kelas online.
Perkara itu diakui sendiri oleh pelajar tahun satu Sarjana Muda Pendidikan Sains Rumah Tangga, Universiti Putra Malaysia (UPM) Fathina Uzma Mohd Zaki, 20.
Fathina Uzma berkata, dia terpaksa berbuat demikian kerana itu merupakan pilihan terbaik buatnya bagi mengelakkan ketinggalan daripada mengikuti sesi kuliah secara dalam talian.
Menurutnya, setiap hari dia akan berkampung di lokasi itu sebanyak dua sesi iaitu pagi dan petang bagi mengikuti kelas pembelajaran seperti yang telah ditetapkan oleh pensyarah.

“Saya juga terpaksa berulang-alik sejauh enam kilometer setiap hari untuk datang ke sini. Mahu atau tidak, hanya itu sahaja pilihan yang ada meskipun kawasan ini agak sunyi dan terpencil.
“Bagaimanapun, saya cukup lega apabila ibu atau ayah sering menemani sepanjang mengikuti kelas online selain adik Ain Baliqis, 13,” katanya kepada pemberita di sini hari ini.
Fathina Uzma memberitahu, jika ada kelas perbincangan pada waktu malam, dia akan menumpang di rumah sepupunya yang terletak di Kampung Bukit Panau, Tanah Merah. -K! ONLINE


3,455 kes, 21 kematian direkod
Oleh SITI A'ISYAH SUKAIMI

2 Februari 2021, 6:56 pm
PUTRAJAYA – Sebanyak 3,455 kes baharu dilaporkan hari ini, menjadikan jumlah kes positif Covid-19 di Malaysia sebanyak 222,628 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, lima kes import mendapat jangkitan dari luar negara manakala sebanyak 3,450 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 47,847 kes.
“Sebanyak 21 kes kematian turut dilaporkan dan jumlah kes kematian Covid-19 di Malaysia mencatatkan 791 kes.
“Terdapat 3,661 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 173,990 kes,” katanya menerusi pemakluman pada Facebook beliau di sini hari ini.
Ujarnya, terdapat 327 kes positif sedang dirawat di Unit Rawatan Rapi dengan 145 kes memerlukan bantuan pernafasan. – K! ONLINE


Saya tiada niat hina negara sendiri, jangan salah faham – Raja Ilya
Oleh MOHAMMAD SHAHEMY AZMI

2 Februari 2021, 6:46 pm
PETALING JAYA – Pelakon Raja Ilya memohon maaf jika gurauannya  tentang perbezaan antara majlis perkahwinan di Perth, Australia berbanding di Malaysia ketika Perintah Kawalan Pergerakan (PKP) telah menimbulkan salah faham dan mengguris hati msyarakat Malaysia.
Menerusi satu hantaran video, Raja Ilya menegaskan, dia tidak berniat untuk membuat perbandingan sehingga menjatuhkan maruah sesiapa.
“Terkejut bila hantaran semalam tular. Ada ke patut orang kata kita hina Malaysia? Buang tebiat ke apa? Nak mampus kena tembak masuk Malaysia ke apa?
“Aduh! Pening baca sampai ada media kata kita bandingkan wedding (majlis perkahwinan). Ya Allah sampai ke situ pula. Ada ke manusia yang nak korek kubur sendiri? Hantaran itu secara terangan kata ‘gambar hiasan’.
“Bukan gambar di Perth atau gambar di Malaysia (yang terkini). Itu mungkin gambar tahun 1990-an,” kata pelakon filem Papadom itu.
Katanya lagi, dia sekadar ingin memberi gambaran bahawa penduduk di Perth sangat paranoid dengan situasi Covid-19, sementara masyarakat di Malaysia masih lagi tenang berdepan dengan pandemik tersebut.

Dalam pada itu, Raja Ilya turut menjawab komen seorang netizen apabila menuduhnya mengikut cara hidup masyarakat Barat daripada segi pakaian dan pergaulan.
“Tak semestinya saya tidak berhijab, saya ini syaitan tidak ada hati perut. Janganlah begitu. Saling bermaaf-maafan. Lain kali jangan melampau-lampau.
“Maaf kalau kapsyen tak berapa nak kena dengan gambar semalam,” katanya.
Terdahulu, Raja Ilya telah mengundang komen sinis netizen selepas memuat naik foto perbandingan majlis perkahwinan di Australia dengan Malaysia.
“Perkahwinan ketika PKP di Perth vs perkahwinan ketika PKP di Malaysia,” tulis Raja Ilya atau nama sebenarnya Raja Ramilah Begum Raja Mohammad.
Hantaran tersebut mencetuskan rasa kurang senang dalam kalangan netizen apabila menganggap Raja Ilya tidak sepatutnya membuat perbandingan sebegitu.
“Mana ada Malaysia punya majlis kahwin waktu PKP macam tu? Malaysia bukan negara awak ke? Buruk baik Malaysia tetap negara kami.
“Janganlah nak menghina sangat rakyat Malaysia okey,” tegur seorang netizen. -K! ONLINE


Wang tunai RM3,600 milik seorang wartawan lesap angkara scammer
Oleh NOR AZIHAN MD. GHAZALI

2 Februari 2021, 7:00 pm
KAJANG – Seorang wartawan terpaksa berputih mata selepas wang tunai berjumlah RM3,600 di dalam akaun sebuah bank miliknya lesap ketika membuat semakan baki wang melalui portal palsu sebuah bank, Sabtu lalu.
Dalam kejadian kira-kira pukul 3.38 petang itu, mangsa yang tidak menyedari perkara itu dikatakan menggunakan portal yang sengaja diwujudkan scammer untuk mencuri wang milik mangsa.
Menurut mangsa, Muhammad Azizul Osman, 38, kejadian berlaku ketika dia ingin membuat semakan baki wang tunai di dalam akaun miliknya menggunakan komputer riba.
“Tanpa disedari saya telah memasuki portal itu dengan menggunakan kata kunci bank yang asal, kurang seminit mereka meminta saya memasukkan nombor Kod Pengesahan Transaksi ( TAC). Pada awalnya saya tidak mengesyaki apa-apa.
“Tidak lama kemudian, saya tersedar selepas mendapati laman web yang dimasuki itu bukan laman web yang biasa digunakan,” ujarnya ketika dihubungi Kosmo hari ini.
Jelasnya, tanpa membuang masa dia terus membuka portal asal bank tersebut menggunakan telefon bimbit untuk membuat semakan baki.

“Alangkah terkejut saya mendapati sejumlah wang RM3,600 telah lesap dan baki yang tinggal hanya RM300. Sejumlah wang tersebut telah dipindahkan melalui sebuah portal jualan.
“Justeru itu, saya segera menghubungi pihak bank terbabit untuk membuat sekatan akaun dan mereka berjanji akan membuat siasatan.
“Jauh di sudut hati saya amat sedih sebaik pihak bank memaklumkan mereka gagal untuk mendapatkan semula wang milik saya itu. Pun begitu, saya reda,” ujarnya.
Katanya lagi, laporan polis telah dibuat di Balai Bandar Baru Bangi sejurus kejadian. -K! ONLINE


Beberapa lokaliti di Perak disambung PKPD
Oleh MOHD RASDAN AHMAD

2 Februari 2021, 5:21 pm
PETALING JAYA – Kerajaan bersetuju untuk melanjutkan Perintah Kawalan Pergerakan Diperketat (PKPD) di Kampung Orang Asli Batu 6, Jalan Pahang, Batang Padang, Perak selama tujuh hari lagi bermula 4 sehingga 10 Februari 2021.
Menteri Kanan Keselamatan, Datuk Seri Ismail Sabri Yaakob berkata, kerajaan sebelum ini telah melaksanakan PKPD di lokasi terbabit yang dijadualkan tamat pada 3 Februari 2021.
“Sehingga kini, Kementerian Kesihatan (KKM) telah melaksanakan 309 ujian saringan dan daripada jumlah itu secara kumulatif sebanyak 27 kes positif Covid-19 telah direkodkan.
“KKM juga turut mengesahkan masih terdapat 34 penduduk yang masih menjalani  Pengawasan dan Pemerhatian di Rumah (HSO) dan seorang kes positif masih dalam tempoh isolasi,” jelasnya dalam sidang akhbar khas sebentar tadi.
Dalam perkembangan sama, KKM turut mengesahkan terdapat peningkatan kes yang mendadak dalam daerah Perak Tengah dengan 28 kes melibatkan Kluster di Felcra
Nasaruddin.
Sehingga kini, KKM mengesahkan terdapat peningkatan kes yang mendadak dalam daerah Perak Tengah dengan 28 kes melibatkan Kluster di Felcra Nasaruddin.

“KKM turut melaporkan seramai 45 orang sedang menjalani kuarantin wajib di rumah (HSO) di lokaliti tersebut ketika ini.
“Atas nasihat dan penilaian risiko oleh KKM, Sidang khas hari ini bersetuju untuk melaksanakan Perintah Kawalan Pergerakan PKPD di Felcra Nasaruddin, Perak Tengah, Perak mulai 3 Februari hingga 16 Februari 2021,” jelasnya.
Dalam pada itu, perlaksanaan PKPD di di Peringkat 2 dan sebahagian Peringkat 1, Felda Bersia, Hulu Perak turut disambung bermula 3 sehingga 16 Februari 2021. -K! ONLINE.


Lakukan ujian saringan sebelum 28 Februari
Oleh MOHD. HUSNI MOHD. NOOR

2 Februari 2021, 5:33 pm
PUTRAJAYA – Kementerian Sumber Manusia (KSM) memberi tempoh sehingga 28 Februari ini kepada majikan untuk melakukan saringan Covid-19 terhadap pekerja asing masing-masing.
Mana-mana majikan yang gagal berbuat demikian boleh boleh menyebabkan Pas Lawatan Kerja Sementara (PLKS) pekerja asing mereka tidak akan diperbaharui.
Menteri Sumber Manusia, Datuk Seri M. Saravanan berkata, majikan yang masih belum melakukan ujian saringan terhadap pekerja asing mereka digesa untuk segera berbuat demikian.
Beliau berkata, ujian saringan itu penting memandangkan berlakunya peningkatan kes Covid-19 baru-baru ini termasuk kluster berkaitan tempat kerja yang semakin membimbangkan.
“Majikan adalah diingatkan sekali lagi untuk wajib memastikan pekerja asing yang digajikan mereka melakukan ujian saringan Covid-19 bagi membendung penularan wabak pandemik Covid-19.
“Arahan ini adalah selaras dengan Seksyen 11 Akta Pencegahan dan Pengawalan Penyakit Berjangkit 1988 (Akta 342),” katanya dalam kenyataan akhbar hari ini.

Katanya, operasi dan pemeriksaan dilakukan Jabatan Tenaga Kerja (JTK) mendapati masih banyak majikan yang gagal memastikan pekerja asing yang digajikan mereka membuat ujian saringan Covid-19 meskipun arahan telah dikeluarkan untuk berbuat demikian.
Saravanan berkata, majikan yang menanggung kos saringan Covid-19 akan mendapat potongan cukai berganda bagi bayaran kos saringan pekerja yang dibuat sepanjang tahun 2021.
Sebelum ini, Saravanan dilaporkan berkata, saringan Covid-19 pekerja asing diperluaskan ke seluruh negara mulai 2 Februari lalu.
Perluasan saringan itu dibuat susulan pelaksanaan semula Perintah Kawalan Pergerakan (PKP) bermula 13 Januari lalu dan pengumuman bantuan Pelindungan Ekonomi dan Rakyat Malaysia (PERMAI) oleh Perdana Menteri. -K! ONLINE


Banyak sektor mohon dibuka akan diteliti
Oleh MOHD RASDAN AHMAD

2 Februari 2021, 4:56 pm
PETALING JAYA – Permohonan untuk lebih banyak sektor ekonomi dibuka sepanjang tempoh pelaksanaan Perintah Kawalan Pergerakan (PKP), akan diteliti bersandarkan penilaian risiko oleh Kementerian Kesihatan (KKM).
Menteri Kanan Keselamatan, Datuk Seri Ismail Sabri Yaakob, berkata Majlis Keselamatan Negara (MKN) telah menerima banyak permohonan daripada operator serta pemilik premis perniagaan untuk beroperasi ketika PKP.
Beliau berkata, semua permohonan berkenaan akan diteliti oleh KKM, kementerian dan agensi berkaitan, sebelum sebarang kelulusan diberikan untuk beroperasi dengan pematuhan prosedur operasi standard (SOP) yang ketat.
“Ramai yang memohon, termasuk kedai cuci kereta, kedai gunting rambut dan salun, justeru itu kita tidak akan tolak begitu saja. – K! ONLINE.


Janna Nick menangis, minta maaf, menyesal bergaduh dengan netizen
Oleh MOHAMMAD SHAHEMY AZMI

2 Februari 2021, 4:29 pm
PETALING JAYA – Pelakon dan pengacara, Janna Nick memohon maaf secara terbuka kepada netizen yang pernah terguris hati dengan perbuatannya sebelum ini.
Menerusi video yang dimuat naik dalam Instagram miliknya semalam, Janna atau nama sebenarnya Nurul Jannah Muner, 26, dilihat meminta maaf sambil menangis kepada semua pengikut a atas perbuatannya yang sering mengeluarkan kenyataan mengundang kecaman.
“Saya memohon maaf daripada semua seandainya saya ada mengguris perasaan sesiapa. Saya sedar akan kekhilafan saya dan saya sedar siapa lah saya tanpa sokongan anda,” tulisnya.
Pada masa sama, Janna yang sedang hangat menerusi drama bersiri Melastik Ke Bintang itu turut menggelarkan dirinya bodoh kerana bergaduh dengan netizen sedangkan selama ini merekalah yang menyokong kerjaya dan drama lakonannya.
“Bila kalian semua sokong drama tu, trendingkan drama tu, aku ni gaduh dengan orang, gaduh dengan peminat yang sokong drama aku.
“Janna satu dan netizen kosong itu memang teruk. Saya minta maaf. Kenyataan pasal saya cakap orang biasa dengan artis, saya betul-betul tak ada niat nak bezakan artis dengan orang biasa.

“Di sini saya beritahu, artis itu juga orang biasa. Saya orang biasa dan saya buat salah. Saya harap sangat semua maafkan saya,” katanya menerusi video tersebut.
Terdahulu, hangat diperkatakan apabila Janna bertikam lidah dengan netizen di laman Twitter. Malah, Janna turut dikecam apabila menggelar seorang netizen sebagai ‘loser’ (tak guna).
Dalam perkembangan lain, Janna hadir dengan naskhah terbaharu berjudul Marry Me Senorita gandingan bersama buah hatinya, Dini Azan Schatzmann yang mula bersiaran menerusi saluran Astro Ria hari ini. – K! ONLINE


Radzi nafi fitnah tular oleh Srikandi Malaya
Oleh MOHD. HUSNI MOHD. NOOR

2 Februari 2021, 5:40 pm
PUTRAJAYA – Menteri Kanan (Pendidikan), Datuk Dr. Radzi Jidin menafikan pernah mengeluarkan kenyataan seperti ditularkan oleh individu bernama Srikandi Malaya.
Berkongsi perkara itu di laman Facebook, Radzi berkata, kenyataan itu satu fitnah dan beliau langsung tidak pernah mengeluarkan kenyataan seumpama itu.
“Ini adalah satu fitnah. Saya tidak pernah menyebut sedemikian. Untuk makluman, di Australia, bukan sahaja pensyarah bahkan juga profesor, umumnya dipanggil nama sahaja. Bantu saya hentikan fitnah ini.
“Kepada pemfitnah, sekiranya lepas di dunia, belum tentu lepas di akhirat kelak,” katanya.
Sebelum ini, tular di media sosial berhubung perkongsian oleh individu bernama Srikandi Malaya yang berkongsi kenyataan dibuat Radzi berhubung kesukaran bekerja tanpa gelaran Datuk.
Individu berkenaan memuat naik kenyataan: “Menteri Pendidikan akui susah bekerja tanpa gelaran Datuk. Masa jadi pensyarah di Australia dulu, semua orang panggil saya dengan gelaran ‘Sir’.

Radzi adalah antara beberapa menteri dan timbalan menteri yang menerima darjah kebesaran, bintang dan pingat sempena Hari Wilayah Persekutuan, semalam. -K! ONLINE


TNB imbau cerita raksasa mitos Nian sempena Tahun Baru Cina
2 Februari 2021, 5:46 pm
PETALING JAYA – Bersempena Tahun Baru Cina yang bakal tiba, Tenaga Nasional Berhad (TNB) mengimbau semula cerita rakyat mengenai raksasa mitos Nian, yang menggangu orang ramai pada setiap malam Tahun Baru Cina, dengan sentuhan jenaka.
Ketua Pegawai Perkhidmatan Koporat TNB, Mohamad Ariff Zainol berkata, filem bertajuk ‘Nian-tastic New Start’ itu dapat mencetuskan tenaga positif bagi tahun baru berikutan pelbagai cabaran dihadapi akibat pandemik Covid-19.
“Kami ingin memberi inspirasi kepada orang ramai untuk meraikan tahun baru ini dengan semangat kegembiraan dan perpaduan. Berbekalkan tenaga yang positif, kita boleh bersama-sama mengharungi sebarang cabaran.
“Filem itu mengetengahkan semangat kegembiraan dan perpaduan yang menjadi asas kepada tradisi Tahun Baru Cina, menerusi kisah lagenda Nian dengan pendekatan berbeza,” katanya dalam satu kenyataan di sini hari ini.
Tambahnya, filem ‘Nian-tastic New Start’ dijadualkan untuk ditayangkan hari ini di Youtube: www.youtube.com/TENAGAofficial dan akan disiarkan di saluran TV bermula 10 Februari depan. – K! ONLINE


16 Pati, 2 tekong ditahan dalam Ops Benteng semalam
Oleh MOHD RASDAN AHMAD

2 Februari 2021, 5:42 pm
PETALING JAYA – Ops Benteng telah berjaya menahan 16 orang Pati, dua tekong serta merampas enam buah kenderaan darat dalam operasi yang diadakan di seluruh negara, semalam.
Menteri Kanan Keselamatan, Datuk Seri Ismail Sabri Yaakob berkata, dalam operasi tersebut juga, sebanyak 103 buah bot atau kapal turut dikesan di perairan negara melalui empat aktiviti penglihatan.
“Sebanyak 537 Sekatan Jalan Raya (SJR) Operasi Benteng juga dilaksanakan diseluruh negara yang melibatkan pecahan, Ops Benteng/Penawar yang melibatkan PDRM, Angkatan Tentera Malaysia (ATM) dan RELA (481 SJR), Ops Benteng PDRM (47 SJR) serta Ops Beneteng AKSEM (9 SJR),” jelasnya dalam sidang akhbar khas hari ini.
Sementara itu, semalam, PDRM juga telah menahan seramai 680 individu atas kesalahan ingkar arahan prosedur operasi standard (SOP).
Jelas Ismail Sabri, daripada jumlah itu, 630 telah dikompaun, 49 individu direman manakala seorang dijamin.
“Antara kesalahan ingkar SOP termasuk, rentas negeri/daerah tanpa kebenaran (140), tidak memakai pelitup muka (139), tiada penjarakan fizikal (136), gagal menyediakan peralatan/merekod butiran diri/pelanggan (80), premis beroperasi lebih masa/tanpa kebenaran (30) serta lain-lain (155),” katanya. – K! ONLINE


Agong zahir ucapan tahniah kepada Datuk Nicol Ann David
2 Februari 2021, 5:12 pm
PETALING JAYA – Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah menzahirkan ucapan tahniah kepada Datuk Nicol Ann David yang memenangi Anugerah Atlet Terunggul Sepanjang Zaman Sukan Dunia semalam.
Menerusi hantaran yang dimuat naik di Facebook Istana Negara, Baginda menzahirkan rasa sukacita dan bangga atas kejayaan tersebut di samping mengharumkan nama negara di persada dunia.
Jelas kenyataan itu, kejayaan Nicol membuktikan bahawa negara mampu melahirkan atlet atau individu yang berkualiti, berkaliber yang juga bertaraf antarabangsa serta mampu bersaing dan berjaya di persada antarabangsa.
“Pencapaian Datuk Nicol Ann David ini sebagai kejayaan yang amat bermakna kepada Malaysia dan juga sebagai suntikan semangat dan kegembiraan kepada seluruh rakyat pada ketika dunia dan negara masih berada dalam keadaan yang perit bergelut memerangi penularan wabak Covid-19.
“Al-Sultan Abdullah menzahirkan harapan bahwa kejayaan Datuk Nicol Ann David menjadi sumber inspirasi kepada seluruh rakyat Malaysia untuk bekerja keras dan berusaha mencapai kejayaan di dalam bidang masing-masing di dalam negara mahu pun di persada antarabangsa.” jelasnya. – K! ONLINE


Ibu tunggal rugi RM26,000 diperdaya Love Scam
Oleh ROSLIZA MOHAMED

2 Februari 2021, 4:33 pm
KOTA BHARU – Seorang penjawat awam mengalami kerugian sebanyak RM26,000 selepas diperdaya lelaki yang mendakwa dirinya tinggal di United Kingdom.
Ketua Jabatan Siasatan Jenayah Komersial negeri, Superintendan Ahmad Azizul Mohamed berkata, mangsa yang berusia awal 40-an telah berkenalan dengan seorang lelaki yang mendakwa bekerja dengan sebuah syarikat penerbangan antarabangsa di negera itu melalui laman sosial Instagram pada bulan Ogos tahun lalu.
Katanya, ibu tunggal berasal dari Pasir Puteh itu telah memindahkan wang sebanyak RM2,200 ke satu akaun bank tempatan kononnya milik rakan suspek di negara ini bagi tujuan tempahan sebentuk cincin selepas mereka berdua menjalinkan hubungan cinta.
“Selepas sebulan berkenalan, suspek menyatakan akan datang ke Malaysia atas urusan menuntut harta milik arwah bapanya, namun meminta mangsa menanggung segala urusan perbelanjaannya sepanjang berada di di negara ini.
“Dalam tempoh sebulan, mangsa telah membuat transaksi pindahan wang ke akaun bank yang sama berjumlah hampir RM10,000,” katanya ketika dihubungi Kosmo! hari ini.
Menurut Ahmad Azizul, mangsa juga telah mengepos kad pengeluaran wang automatik (ATM) miliknya ke alamat sebuah rumah di Selangor bagi memudahkan suspek mengeluarkan wang pada hujung September lalu.

Katanya, dalam tempoh tiga bulan selepas itu, mangsa telah mendepositkan wang melebihi RM10,000 ke akaun bank miliknya tersebut bagi tujuan perbelanjaan suspek.
“Tidak cukup dengan itu, mangsa telah membuat bayaran sebanyak RM3,000 ke satu akaun bank tempatan yang berbeza bagi membantu suspek dalam urusannya membuat tuntutan harta milik arwah bapa suspek berjumlah RM3 juta pada awal tahun ini.
“Terasa diri tertipu dengan suspek, mangsa tampil membuat laporan di Ibu Pejabat Polis Daerah Pasir Puteh kelmarin selepas telah mengeluarkan wang sebanyak RM25,200,” katanya.
Kes disiasat mengikut Seksyen 420 Kanun Keseksaan kerana menipu.-K! ONLINE


Ebit Lew tangguh bina sekolah, tidak dibenarkan teruskan bantuan
Oleh AHMAD SHAHERMAN SHAMSURI

2 Februari 2021, 4:29 pm
PETALING JAYA – Hasrat pendakwah terkenal, Ustaz Ebit Lew untuk membina tiga buah sekolah di sekitar kawasan perkampungan kaum bajau laut di Semporna, Sabah tidak kesampaian apabila beliau tidak lagi dibenarkan meneruskan bantuan ke kawasan itu.
Melalui perkongsian Ebit Lew di laman Facebooknya hari ini, beliau memberitahu jika meneruskan bantuan di kawasan itu, dia boleh dikenakan didenda atau penjara.
“Saya minta maaf pada penduduk di pulau-pulau di Semporna yang saya Islamkan kerana saya tidak dapat lagi meneruskan misi bantuan. Saya tangguhkan niat bina sekolah.
“Pagi ini saya dimaklumkan saya tidak dibenarkan untuk ke pulau-pulau di Semporna dan minta diberhentikan bantuan disekitar sini (Semporna). Saya diberitahu antara hukuman boleh dikenakan didenda RM100,000 atau penjara tiga tahun,”katanya di sini hari ini.
Tambah Ebit Lew, beliau sedih kerana sudah membeli pelbagai peralatan untuk membina sekolah tersebut termasuk mencari beberapa orang guru untuk mengajar di kawasan itu.
“Saya sudah beli kayu-kayu, saya sudah kumpul tujuh orang guru, semangat mereka nak mendidik dan menjadi sumber pendapatan mereka.

“Saya minta maaf ustaz ustazah semua.Tadi ramai menangis sedih termasuk anggota yang patutnya bawa kami ke pulau-pulau. Saya terharu sifat baik dan kasih sayang orang Sabah macam keluarga sendiri.
“Sayang semua seperti mereka sayang saya, saya maafkan semua. Saya tidak berkecil hati perjuangan di teruskan,” luahnya.
Terdahulu Kosmo! Online melaporkan, Ebit Lew bercadang membina tiga buah sekolah dan menyedia beberapa orang guru untuk mengajar di empat perkampungan kaum bajau laut di sekitar pulau di Semporna.-K! ONLINE


Polis buka kertas siasatan kes ‘Agama Melayu’
Oleh NOR IDAYU BOSRO

2 Februari 2021, 4:05 pm
PUTRAJAYA – Polis membuka kertas siasatan terhadap seorang pemilik akaun Facebook yang dikatakan membawa ajaran sesat ‘Agama Melayu’ yang bercanggah dengan Islam.
Menteri Dalam Negeri, Datuk Seri Hamzah Zainudin berkata, beliau telah berbincang mengenai perkara itu dengan Pengarah Jabatan Siasatan Jenayah Bukit Aman, Datuk Uzir Mohamed, pagi tadi.
“Polis akan membuat siasatan lanjut dan akan bincang dengan Peguam Negara jika ada kesalahan dilakukan,” katanya dalam sidang akhbar di pejabatnya di sini hari ini.
Kosmo! 29 Januari lalu melaporkan orang ramai dinasihatkan agar tidak terpengaruh dengan ajaran baharu dikenali sebagai ‘Agama Melayu’ yang didakwa sebagai sesat lagi menyesatkan.
Agama Melayu itu dikatakan menggunakan lafaz syahadah yang pelik (ila ha ila ra ila ma) dan disambung dengan pengakuan ‘Aku Melayu’ sebanyak tujuh kali. -K! ONLINE


Kejayaan Nicol David inspirasi dan motivasi atlet negara
Oleh SUBKHI SUDARJI

2 Februari 2021, 3:55 pm
PUTRAJAYA – Kejayaan diraih bekas ratu skuasy negara, Datuk Nicol Ann David yang dinobatkan sebagai pemenang Anugerah Atlet Terunggul Sepanjang Zaman Sukan Dunia perlu dijadikan inspirasi dan motivasi atlet-atlet negara.
Menteri Belia dan Sukan, Datuk Seri Reezal Merican Naina Merican berkata, pemilihan itu merupakan satu pencapaian yang cukup membanggakan negara dan selayaknya diberikan kepada beliau.
Katanya, dia terharu dengan sokongan rakyat Malaysia dan sememangnya ia satu pengiktirafan yang cukup besar buat beliau sendiri dan kepada negara.
“Semoga pengiktirafan ini menjadi inspirasi dan motivasi kepada atlet-atlet negara untuk terus berusaha serta mengukir pencapaian yang terbaik dalam setiap kejohanan yang disertai,” katanya dalam kenyataan akhbar di sini hari ini.
Ratu skuasy negara itu telah dinobatkan sebagai Atlet Terunggul Sepanjang Zaman oleh The World Games dengan sebanyak 318,943 undian.
Keputusan yang membanggakan negara itu telah diumumkan di Twitter rasmi The Worlds Games semalam.

Untuk rekod, Nicol Ann David pernah memenangi gelaran Terbuka British pada tahun 2005, 2006 dan 2008 serta gelaran Terbuka Dunia pada tahun 2005,2006, 2008, 2009 dan 2010.


‘Ukur baju di badan sendiri’, Nedim pernah tolak pangkat Datuk
Oleh MOHAMMAD SHAHEMY AZMI

2 Februari 2021, 3:48 pm
PETALING JAYA – Suami kepada pelakon jelita Nora Danish, Nedim Nazri Aziz berkongsi pendapatnya tentang penganugerahan pingat kebesaran yang membawa gelaran Datuk dalam satu hantaran Twitter miliknya.
Menurut Nedim, dia mengakui pernah menerima tawaran pangkat Datuk namun menolaknya kerana berasa belum layak untuk menerima gelaran tersebut.
“Jadilah macam KJ (merujuk kepada Khairy Jamaluddin) tanpa sebarang gelaran Datuk walaupun dia layak menerima gelaran tersebut berbanding individu lain yang saya kenali.
“Saya telah banyak kali ditawarkan (gelaran Datuk) tetapi saya menolaknya kerana tidak mempunyai jasa yang banyak terhadap negara,” ujarnya.
Kata anak kepada Ahli Parlimen Padang Rengas, Datuk Seri Mohamed Nazri Tan Sri Abdul Aziz itu lagi, seseorang yang menerima gelaran Datuk itu perlu sedar jasa diri masing-masing kepada negara sebelum menerima penganugerahan tersebut.
“Saya sedar diri ini tidak layak walaupun sedikit pun. Ukurlah badan kita,” katanya.

Rata-rata pengguna Twitter menyokong kenyataan yang diberikan Nedim dan bersetuju dengan apa yang dia katakan.
“Setuju! Bukan acah-acah kenyataan ampu terus dapat Datuk,” kata salah seorang pengguna Twitter.
Semalam, seramai 335 individu telah menjadi penerima darjah kebesaran, bintang dan pingat bersempena sambutan Hari Wilayah Persekutuan.
Antara individu yang menerima penganugerahan tersebut termasuklah penyanyi Nora Ariffin, Yusry Abd. Halim (KRU) dan penulis lirik, Habsah Hassan. – K! ONLINE


PKP disambung hingga 18 Februari
Oleh MOHD RASDAN AHMAD

2 Februari 2021, 4:02 pm
PETALING JAYA – Perintah Kawalan Pergerakan (PKP) disambung kepada tempoh dua minggu lagi iaitu bermula 5 Februari ini hingga 18 Feruari 2021 di seluruh negara.
Menteri Kanan Keselamatan, Datuk Seri Ismail Sabri Yaakob berkata, setelah perbincangan dilakukan oleh pihak kerajaan dan Majlis Keselamatan Negara (MKN) telah bersetuju untuk melanjutkan lagi tempoh PKP ini.
“Melihat kepada peningkatan harian mengenai jangkitan Covid-19 ini, PKP akan disambung daripada 5 Februari sehingga 18 Feruari ini di seluruh negara kecuali Sarawak, namun beberapa kawasan yang diisytihar Perintah Kawalan Pergerakan Diperketat (PKPD) di Sarawak masih kekal.
“Namun PKP kali ini tidak seperti PKP pertama yang kita jalankan sebelum ini. Sektor ekonomi terutamanya perniagaan mikro terus dibenarkan,” jelasnya dalam sidang akhbar khas sebentar tadi. – K! ONLINE.


21 orang hadir upacara pengebumian dikompaun
Oleh ABDUL RASHID ABDUL RAHMAN

2 Februari 2021, 4:19 pm
BENTONG – Sudah diberi amaran awal oleh pasukan peronda polis namun masih berdegil.
Akibatnya seramai 21 individu menghadiri satu upacara pengebumian di sebuah pusat pengurusan mayat masyarakat Cina di sini menerima padah apabila dikenakan kompaun masing-masing sebanyak RM1,000 kerana melanggar Prosedur Operasi Standard (SOP) Perintah Kawalan Pergerakan (PKP) 2.0.
Ketua Polis daerah, Superintendan Zaiham Mohd. Kahar berkata, seramai 15 lelaki dan enam perempuan berumur 14 hingga 75 tahun dikenakan kompaun kerana ingkar arahan PKP 2.0.
“Dalam pemantauan pada pukul 3.30 petang semalam terdapat sekumpulan lelaki dan wanita tempatan berada dalam keadaan tiada penjarakan fizikal dan tidak mengikut SOP PKP 2.0 sepertimana ditetapkan oleh Majlis Keselamatan Negara (MKN) bagi pengurusan kematian dan pengebumian.
“Pihak polis telah memberikan peringatan dan juga amaran berkaitan SOP kepada mereka namun setelah rondaan kali kedua di lokasi sama mereka masih juga tidak mematuhi SOP maka tindakan kompaun telah diambil,”katanya di sini, hari ini.
Menurut Zaiham, pihak polis sentiasa menghormati upacara keagamaan yang diadakan namun ia perlulah mematuhi SOP yang ditetapkan dalam usaha memutuskan rantaian Covid-19.

Katanya, kesemua individu berkenaan dikenakan kompaun mengikut Perkara 16 (1) Peraturan-Peraturan Pencegahan dan Pengawalan Penyakit Berjangkit 2021.
Sementara itu, seorang individu enggan dikenali yang turut menghadiri upacara pengebumian di situ berkata, dia bersama keluarganya telah mengikut SOP ditetapkan oleh pihak polis seperti penjarakan fizikal dan had jumlah individu.
“Kami terkejut juga dengan kehadiran polis selepas polis memberi amaran kepada kumpulan itu, namun kami mematuhi SOP ditetapkan dan tidak dikenakan tindakan,”ujarnya.


16.8 tan lemak susu dirampas
Oleh MOHD SYALMIZI HAMID

2 Februari 2021, 4:09 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (MAQIS) negeri menahan sebuah kontena yang membawa 80 tong dram berisi lemak susu semasa pemeriksaan di Terminal Kontena Butterworth Utara (NBCT), Butterworth di sini semalam.
Operasi kira-kira pulul 5.30 petang itu membabitkan rampasan produk dari New Zealand itu yang seberat kira-kira 16.8 tan.
Pengarahnya, Zarina Ramli berkata, siasatan pihaknya mendapati, pemiliknya mengisytiharkan dokumen tidak tepat seperti yang dinyatakan pada syarat permit import Maqis yang sah iaitu mengemukakan sijil kesihatan yang berbeza dari negara pengimport.
“Justeru kita menahan 16,800 kilogram lemak susu itu yang dianggarkan bernilai kira-kira RM300,110 bagi siasatan lanjut.
“Siasatan mendapati produk tersebut diimport untuk dijadikan produk yang diproses iaitu makanan dan minuman manusia serta bagi pasaran negara ini dan luar negara,” katanya dalam kenyataan di sini hari ini.
Beliau berkata, kes itu disiasat mengikut Seksyen 13 Akta Perkhidmatan Kuarantin dan Pemeriksaan Malaysia 2011 [Akta 728]. – K! ONLINE


22 bayi antara penghuni rumah perlindungan Covid-19
Oleh MOHD SHARKAWI LONDING

2 Februari 2021, 4:12 pm
JOHOR BAHRU – Seramai 68 penghuni Rumah Perlindungan Baitus Solehah di Skudai di sini disahkan positif Covid-19 sejak dikesan Sabtu lalu.
Pengasas Rumah Perlindungan Baitus Solehah, Monaliza Ismail berkata, jumlah itu terdiri daripada 22 bayi bersama ibu masing-masing, 10 ibu mengandung serta 14 kakitangan pusat perlindungan.
Menurutnya, tujuh bayi bersama ibu dibawa ke Hospital Enche Besar Hajjah Khalsom, Kluang dan selebihnya dihantar ke Hospital Permai di ini untuk menjalani kuarantin.
“Punca kami belum tahu dan pihak Kementerian Kesihatan Malaysia (KKM) masih melakukan siasatan. Kami reda dengan ujian Allah menimpa anak-anak ini.
“Kami sudah sedaya upaya ketatkan dan lakukan serta patuh prosuder operasi standadr (SOP) sejak mula-mula Perintah Kawalan Pergerakan (PKP) dikenakan Mac tahun lalu,”katanya ketika dihubungi di sini semalam.
Rumah Perlindungan Baitus Solehah merupakan pusat perlindungan bagi melindungi bayi serta ibu bayi yang tidak mempunyai suami dan sudah beroperasi sejak lapan tahun lalu.

Monaliza dalam kenyataan berkata, siasatan awal pihaknya mendapati kes itu berlaku dipercayai berpunca daripada salah seorang penghuni yang mempunyai sejarah melawat hospital minggu lalu. -K! ONLINE


Jelaskan rancangan kerajaan atasi Covid-19
Oleh SAFINA RAMLI

2 Februari 2021, 3:50 pm
GEORGETOWN – Kerajaan Pusat diminta menjelaskan kepada rakyat mengenai perancangan terkini yang bakal dilaksanakan bagi memerangi jangkitan wabak Covid-19 yang dilihat semakin memburuk pada masa ini.
Pengerusi Jawatankuasa Perumahan, Kerajaan Tempatan, Perancangan Bandar dan Desa, Jagdeep Singh Deo berkata, Menteri Kesihatan, Datuk Seri Dr. Adham Baba dan Menteri Kanan (Keselamatan), Datuk Seri Ismail Sabri Yaakub sepatutnya tampil memberi penjelasan mengenai punca sebenar peningkatan kes positif Covid-19 dan perancangan untuk mengatasinya.
“Apakah Kementerian Kesihatan (KKM) buat ketika ini? Saya ingin tahu, Menteri (Kesihatan) perlu jawab, terlalu lena Menteri ini, kalau tidak, Datuk Seri Ismail Sabri perlu beritahu, apa sedang berlaku.
“Kalau tidak boleh kawal, ada orang lain yang boleh buat, kerana ini adalah mengenai nyawa,” katanya pada sidang akhbar menerusi siaran langsung Facebook di Komtar di sini hari ini.
Menurut Jagdeep, angka terkini kes jangkitan Covid-19 yang mencecah sehingga lebih 5,000 kes sehari amat membimbangkan.
“Kita terima aduan daripada rakyat mengenai kebimbangan mereka terhadap peningkatan kes setiap hari.

“Perkara yang paling penting pada waktu ini adalah soal kesihatan awam dan pada masa sama kita juga perlu seimbangkan dengan soal ekonomi,” katanya.
Tambah beliau sebarang keputusan kerajaan Pusat mengenai pelaksanaan Perintah Kawalan Pergerakan (PKP) perlu mengambil kira situasi terkini peningkatan kes Covid-19.
“Saya sama sekali tidak pernah mempertikaikan kewajaran pelaksanaan PKP, saya minta keputusan yang diambil selepas ini perlu berdasarkan jumlah terkini jangkitan Covid-19.
“Keputusan oleh kerajaan Pusat akan dibuat dalam tempoh terdekat, jadi saya minta ambil maklum mengenai keadaan terkini Covid-19 yang mencecah ribuan kes setiap hari,” katanya. – K! ONLINE


Orang Asli Bateq kuarantin diri dalam hutan
Oleh AIMUNI TUAN LAH

2 Februari 2021, 3:47 pm
GUA MUSANG – Masyarakat Orang Asli Bateq di Kampung Kuala Koh di sini tidak mahu kejadian kematian melibatkan penularan wabak kepada penduduk berulang apabila mereka kerap berpindah ke kawasan hutan sejak penularan Covid-19 negara ini.
Dua tahun lalu, jangkitan wabak demam campak telah mengorbankan nyawa seramai 15 orang penduduk kampung sehingga menyebabkan mereka sentiasa berwaspada dengan bahaya Covid-19.
Tinjauan Kosmo! di Kampung Kuala Koh hari ini mendapati suasana lengang dan beberapa buah rumah penduduk telah ditinggalkan kosong.
Selain itu, terdapat penduduk yang baru sahaja pulang selepas mereka dipercayai berkurung diri dalam tempoh antara seminggu hingga tiga minggu di dalam hutan.
Seorang warga emas, Hanisah Tebu, 68, berkata, hampir 200 penduduk Orang Asli di sini masih mengamalkan hidup secara nomad iaitu berpindah-randah untuk mencari sumber makanan.
Katanya, mereka berasa selamat tinggal di kawasan hutan dan pinggir sungai serta memudahkan mereka mencari makanan.

“Saya baru saja pulang semalam selepas dua minggu tinggal dalam hutan.
“Meskipun tidak mempunyai televisyen dan telefon pintar, kami mengetahui bahaya wabak Covid-19 daripada penghulu dan belia kampung yang mempunyai telefon dan radio,” katanya.
Pada bulan Jun 2019, Kampung Kuala Koh menjadi tumpuan apabila 15 orang penduduk maut akibat krisis kesihatan. -K! ONLINE


Jumlah denda, kompaun baharu langgar SOP dibincangkan
Oleh MOHD RASDAN AHMAD

2 Februari 2021, 4:27 pm
PETALING JAYA – Kajian berkenaan jumlah denda dan kompaun baharu bagi individu yang melanggar presidur operasi standard (SOP) sedang dijalankan oleh peguam negara.
Menteri Kanan Keselamatan, Datuk Seri Ismail Sabri Yaakob berkata, kajian tersebut sedang dijalankan oleh pihak peguam negara susulan kedegilan rakyat yang tidak patuh kepada SOP yang telah ditetapkan.
“Ketika ini pihak peguam negara sedang buat kajian dan draf terakhir mengenai jumlah denda dan kompaun terhadap kesalahan individu yang melanggar SOP.
“Setiap hari ada sahaja individu yang melanggar SOP, pengumuman akan dilakukan sedikit masa lagi. Pengumuman tersebut akan dibuat oleh saya atau Menteri Kanan Undang-Undang, Datuk Seri Takiyuddin Hassan,” jelasnya pada sidang akhbar khas sebentar tadi. – K! ONLINE.


Kastam rampas lebih 894 juta rokok tahun lalu
Oleh NOR IDAYU BOSRO

2 Februari 2021, 3:03 pm
PUTRAJAYA – Jabatan Kastam Diraja Malaysia (JKDM) berjaya merampas 894,463 juta batang rokok bernilai RM74.96 juta membabitkan jumlah cukai sebanyak RM661.9 juta sepanjang tahun lalu.
Ketua Pengarahnya, Datuk Seri Abdul Latif Abdul Kadir berkata, rampasan itu adalah daripada
2,104 kes yang direkodkan pada tahun lepas dengan peningkatan sebanyak 84.41 peratus dari segi bilangan batang rokok yang dirampas berbanding tahun sebelumnya.
“Berbanding tahun 2019, ini juga merupakan peningkatan sebanyak 83.41 peratus peningkatan dalam nilai rampasan rokok dan peningkatan sebanyak 84.41 peratus bagi duti serta cukai terlibat,” katanya dalam satu kenyataan akhbar di sini hari ini.
Terdahulu, Abdul Latif menyampaikan ucapan sempena sambutan Hari Kastam Sedunia kali ke-39 tahun 2021 bertemakan ‘Kastam Mendukung Pemulihan, Pembaharuan Dan Ketahanan Demi Rantaian Bekalan yang Mampan’ menerusi saluran Facebook Live JKDM.
Sementara itu, Abdul Latif berkata, tahun lalu juga, JKDM berjaya membuat rampasan sebanyak 1.74 juta liter minuman keras dianggarkan bernilai RM22.36 juta serta duti cukai terlibat berjumlah RM45.24 juta.
Katanya, ia diperoleh daripada 738 kes melibatkan minuman keras dan bir sepanjang tahun lepas. -K! ONLINE


Bicara 5 lelaki cemar Sungai Gong Jun depan
Oleh NUZULSHAM SHAMSUDDIN

2 Februari 2021, 3:35 pm
SELAYANG – Mahkamah Sesyen di sini hari ini menetapkan perbicaraan enam hari bermula Jun bagi kes lima lelaki termasuk empat beradik yang didakwa atas pertuduhan melakukan pencemaran air di kawasan perindustrian Sungai Gong, Rawang, tahun lalu.
Perkara itu dimaklumkan oleh Timbalan Pendakwa Raya, Siti Rohaida Che Hamid selepas prosiding kes di hadapan Hakim Maziah Joary Mohd. Tajudin.
Siti Rohaida berkata, tarikh perbicaraan yang telah ditetapkan itu adalah pada 2, 3, 9, 10, 17 dan 22 Jun.
Lima tertuduh itu ialah empat pengarah sebuah syarikat yang juga adik-beradik Yip Kok Wai, 52; Yip Kok Mun, 58; Yip Kok Kuin, 50 dan Yip Kok Weng, 60, serta seorang pengurus syarikat yang sama, Ho Voon Leong, 59.
Dalam prosiding itu kelima-lima tertuduh diwakili Datuk M Reza Hassan.
Mengikut pertuduhan pertama, kelima-lima tertuduh didakwa dengan niat bersama telah melakukan khianat dengan menyebabkan bahan buangan yang mengandungi bahan berbahaya dari Bengkel Yip Chee Seng&Sons Sdn. Bhd. dilupuskan ke dalam alur air.

Ia kemudian mengalir ke dalam Sungai Gong, Rawang dengan mengetahui bahawa ia mungkin akan menyebabkan susut bekalan air bagi minuman manusia.
Bagi pertuduhan kedua, mereka didakwa dengan niat bersama telah melepaskan bahan buangan sama dari bengkel sama tanpa lesen yang didakwa mengikut Seksyen 25(1) dan boleh dihukum dibawah Seksyen 25(3) Akta Kualiti Alam Sekeliling 1974.
Hukuman bagi seksyen itu memperuntukkan denda RM100,000 atau penjara tidak lebih lima tahun atau kedua-duanya sekali jika sabit kesalahan. -K! ONLINE


Elak kerbau, lori tanker terjun selekoh
Oleh NOR AINNA HAMZAH

2 Februari 2021, 3:44 pm
TAMPIN – Gara-gara ingin mengelak seekor kerbau di tengah jalan, sebuah lori tanker terbabas di selekoh Kampung Chenaga, Jalan Repah-Kuala Pilah, dekat sini, awal pagi tadi.
Dalam kejadian kira-kira pukul 1.00 pagi itu, mangsa iaitu lelaki berusia 25 tahun tidak mengalami sebarang kecederaan serius.
Menurut penduduk, Nizar Ahmad, 56, ketika kejadian dia masih belum tidur dan dikejutkan dengan bunyi dentuman kuat.
“Saya intai dari tingkap rumah dan ternampak cahaya lampu dari tebing sungai yang hanya berjarak 50 meter dari rumah.
“Saya segera keluar untuk menyuluh lokasi berkenaan dan seorang lelaki berdiri di atas kepala lori meminta pertolongan,” katanya ketika ditemui di Kampung Chenaga, dekat sini, tadi.-K! ONLINE


Produk bebola ikan, sotong Li Chuan ada sijil halal
Oleh MOHD. HUSNI MOHD. NOOR

2 Februari 2021, 3:40 pm
PUTRAJAYA – Jabatan Kemajuan Islam Malaysia (Jakim) menjelaskan produk bebola ikan dan bebola sotong berjenama Li Chuan Fishball dan Li Chuan Cuttlefish Ball yang dipasarkan di negara ini adalah dihasilkan di Vietnam dan memiliki sijil halal daripada Majelis Ulama Indonesia (MUI).
Jakim menerusi Bahagian Pengurusan Halalnya berkata, pihaknya menerima banyak pertanyaan mengenai keputusan analisis produk-produk jenama Li Chuan Golden Summit yang disahkan mengandungi unsur asid deoksiribonukleik (DNA).
“Produk berkenaan iaitu bebola ikan (fish ball) dan bebola sotong (cuttlefish ball) dikeluarkan oleh Li Chuan Food Products Pte. Ltd. iaitu produk yang dibungkus semula oleh sebuah syarikat di negara Brunei.
“Untuk makluman, Majlis Ugama Islam Singapura (MUIS) telah mengeluarkan kenyataan mengenai perkara ini.
“Malah, MUIS juga telah mengedar surat pekeliling kepada pemegang sijil pengesahan halal MUIS untuk menghentikan penggunaan kedua-dua produk terbabit serta-merta,” katanya dalam kenyataan akhbar hari ini.
Jakim berkata, maklum balas yang diperoleh daripada MUIS juga mengesahkan bahawa kedua-dua produk itu tidak dieksport ke Malaysia. -K! ONLINE